ფლორიან ზელერი

ვაჟიშვილი

ფრანგული პიესა

მთარგმნელი: ნანა სამჭკუაშვილი

2019

ფლორიან ზელერი

ვაჟიშვილი

17 წლის ნიკოლას რთული პერიოდი უდგას. მხიარული და მუდამ ღიმილიანი ბავშვი მოღუშულ და ფეთქებად მოზარდად იქცა. რა დაემართა ნიკოლას? ან სკოლაში რატომ აღარ დადის?.. ამ ყველაფერზე დედა ძალიან ნერვიულობს, მაგრამ სიტუაციიდან გამოსავალს ვერ პოულობს. ნიკოლა გადაწყვეტს, საცხოვრებლად მამასთან გადავიდეს, რომელიც ყველაფერს აკეთებს შვილის გადასარჩენად და მისთვის სიცოცხლის ხალისის დასაბრუნებლად. თუმცა საკითხავია, როცა ვინმეს შველას ვცდილობთ, რეალურად ვის ვეხმარებით - მას თუ საკუთარ თავს?..

**მოქმედი პირნი:**

ნიკოლა - 17 წლის

პიერი - ნიკოლას მამა

ანა - ნიკოლას დედა

სოფია - პიერის მეორე ცოლი

ბატონი რამესი - ექიმი

ვინსენტი - ექთანი

**1**

*მოქმედება ვითარდება პიერის ბინაში. ანა მის პირისპირ დგას. პიერს განერვიულებული სახე აქვს.*

**პიერი:** აქ რას აკეთებ? (*ანა არ პასუხობს*). ანა, შენ გელაპარაკები...

**ანა:** მე...

**პიერი:** გისმენ!

**ანა:** არ ვიცი. მე...

**პიერი:** არ იცი?

**ანა:** არა, იმის თქმა მინდოდა, რომ... არ ვიცი, საიდან დავიწყო...

**პიერი:** მოხდა რამე? (*პიერი აფორიაქებული იყურება ანას მიღმა. თითქოს ყოველ წამს ვიღაცის შემოსვლას ელის ოთახში*)*.* გაუფრთხილებლად დამადექი თავზე... კარგად იცი, რომ...

**ანა:** შენთან დარეკვას ვცდილობდი, მაგრამ არ მპასუხობდი.

**პიერი:** რატომ? რამე პრობლემა გაქვს?

**ანა:** ის აქ არის?

**პიერი:** როგორ?

**ანა:** შინ არის?

**პიერი:** კი, ბავშვს აძინებს...

**ანა:** არ მინდოდა, შემეწუხებინე, მაგრამ ტელეფონით შენთან დაკავშირება შეუძლებელია. არადა, აუცილებლად უნდა დაგლაპარაკებოდი. ამიტომ, აქ მოსვლის გარდა სხვა გზა არ მქონდა.

**პიერი:** რა ხდება?

**ანა:** საქმე ნიკოლას ეხება.

**პიერი:** ნიკოლას? შეემთხვა რამე?

**ანა:** კი. ვერ არის კარგად. ვერც მე ვარ კარგად. ამ ყველაფრის გაძლება ძალიან მძიმეა. მეტი აღარ შემიძლია.

**პიერი:** ვერ ვხვდები, რაზე მელაპარაკები?

**ანა:** გამოუვალ მდგომარეობაში ვარ. მე... აღარ ვიცი, როგორ მოვიქცე, რა გავაკეთო... დღეს სკოლაში ვიყავი დაბარებული და რომ მივედი, დირექტორმა მითხრა, რომ...

*პიერი უსიამოვნოდ ამოიხვნეშებს. ამ საქციელით შემცბარი ანა სათქმელს შუაზე წყვეტს. პიერი ხვდება ანას გაჩუმების მიზეზს.*

**პიერი:** რა იყო?

**ანა:** ხელს ხომ არ გიშლი? რა ვიცი, ისეთი სახე გაქვს, ასე მგონია, გაწუხებ...

**პიერი:** კარგი რა, საიდან მოიტანე.

**ანა:** სხვათა შორის, შენს შვილზე გელაპარაკები!

**პიერი:** ვიცი.

**ანა:** მგონი მისი პრობლემები შენც უნდა გეხებოდეს, სულ ცოტათი მაინც...

**პიერი:** რა თქმა უნდა, მეხება! ამას რატომ მეუბნები?

**ანა:** იმიტომ, რომ ისეთი სახით მისმენ, თითქოს მოვედი აქ და რაღაც სისულელეებს გელაპარაკები... რაღაც *ჩემს* ამბებს გიყვები. ჰოდა, კიდევ ერთხელ შეგახსენებ, რომ ნიკოლაზე გელაპარაკები!

**პიერი:** მაპატიე. სიმართლე გითხრა, ცოტა... გადაღლილი ვარ. ხომ იცი, სახლში თოთო ბავშვი რა რთულია. დღე და ღამე არეული აქვს და...

**ანა** (*საუბარს აწყვეტინებს*)**:** მოკლედ, დირექტორმა სკოლაში დამიბარა, რომ გაეგო, რაშია საქმე და მასთან საუბრისას აღმოვაჩინე, რომ თურმე უკვე სამი თვეა, ნიკოლა სკოლაში არ დადის...

**პიერი:** რაა?

**ანა:** კი, გეუბნები, ასეა. სამი თვის განმავლობაში... არადა, არაფერი ეტყობოდა. ყოველ დილით...

**პიერი:** მოიცადე... ხვდები, რას ამბობ? სამი თვეა სკოლაში არ დადის და ამ ხნის განმავლობაში შენ არაფერი შეგიმჩნევია?

**ანა:** არა.

**პიერი:** ეგ ხომ შეუძლებელია?!

**ანა:** ყოველ დილით ჩვეულებრივ ემზადებოდა და ჩანთით გადიოდა სახლიდან. მაგრამ, როგორც აღმოჩნდა, სკოლაში არ მიდიოდა.

**პიერი:** შენ რა, მეხუმრები? და, აბა, რას აკეთებდა? ანუ დღის განმავლობაში... მთელი ეს სამი თვე რითი იყო დაკავებული?!

**ანა:** წარმოდგენა არ მაქვს. ძალიან ვნერვიულობ მასზე, პიერ. ისეთი აღარ არის, როგორიც ადრე იყო, დამიჯერე. არ ვიცი, რა, მაგრამ რაღაც ნამდვილად მოხდა მის თავს. ძალიან შეიცვალა... ჰოდა, გადავწყვიტე, შენთვის მეთქვა ყველაფერი. ვიფიქრე, იქნებ...

**პიერი:** იქნებ, რა? (*ამ დროს სოფია შემოდის. პიერი იძაბება და ცდილობს, ანას იქ ყოფნის მიზეზი აუხსნას*). აჰ, სოფია. მე...

**სოფია** (*მტრული განწყობით*)**:** აქ რა ხდება?

**პიერი:** ანა ნიკოლაზე სალაპარაკოდ მოვიდა ჩემთან. ახლახან გაირკვა, რომ უკვე დიდი ხანია, გაკვეთილებს აღარ ესწრება და...

**ანა:** პრობლემა მარტო ეს არ არის, პიერ... ზოგადად, ვერ არის კარგად.

**პიერი:** კი, მოკლედ, ამჟამად კარგად ვერ არის და...

**ანა:** ამჟამად კი არა, უკვე რამდენიმე თვეა, ასეა.

**სოფია:** ალბათ, მას შემდეგ, რაც პიერმა მიგატოვათ...

**პიერი:** სოფია, ძალიან გთხოვ. (*პაუზა*). და დირექტორმა რაო?

**ანა:** სკოლიდან გარიცხვას უპირებს.

**პიერი:** წარმოუდგენელია! ნიკოლას უთხარი ეს ამბავი?

**ანა:** კი, მაგრამ სიცილადაც არ ეყო.

**პიერი:** გამაგებინა, რა ხდება მის თავში...

**ანა:** უნდა დაელაპარაკო, პიერ. მე ვეღარაფერს ვუხერხებ. მას ახლა შენ სჭირდები. არ უნდა მიატოვო.

**პიერი:** არც მიმიტოვებია! ამას რატომ მეუბნები?

**ანა:** ცოტა ხნის წინ რაღაც ვთხოვე. რაღაც უბრალო, აღარც მახსოვს ზუსტად. თავისი ნივთები რომ მიელაგებინა თუ რაღაც მსგავსი და ისე შემომხედა, ისეთი... ისეთი სიძულვილით. მე მგონი, მას რაღაც...

**პიერი:** რა?

**ანა:** მეშინია, გესმის? ძალიან მეშინია, თავს რამე არ აუტეხოს.

(*პაუზა*).

**პიერი:** ხვალ ვნახავ და დაველაპარაკები, კარგი? საღამოსკენ შემოვივლი. ხომ შინ იქნება?

**ანა:** კი.

**პიერი:** აუცილებლად მოვალ. ნუ ნერვიულობ.

**ანა:** გმადლობ. (*ანას მადლიერების ნიშნად ხმა და ჟესტიკულაცია ეცვლება. უფრო ნაზად მიმართავს პიერს, რაც ამ უკანასკნელის აღელვების მიზეზი ხდება. თითქოს სოფიას წინაშე თავს დამნაშავედ გრძნობს*). ისეთი მოსიყვარულე ბავშვი იყო, ისეთი მხიარული, ზრდილობიანი. ხომ გახსოვს? არ ვიცი, რა დაემართა...

*შორიდან ბავშვის ტირილის ხმა ისმის. სოფია ყოყმანობს, მაგრამ მალევე გადის ოთახიდან.*

**პიერი:** კარგი, დამშვიდდი. ყველაფერი მოგვარდება.

**ანა:** ასე გგონია?

**პიერი:** რა თქმა უნდა.

**ანა:** არ ვიცი, არ ვიცი...

**პიერი:** გეუბნები, ყველაფერი კარგად იქნება-მეთქი. ნუ ნერვიულობ. მე აქ ვარ.

**ანა:** საქმეც მაგაშია, რომ შენ *აქ* ხარ.

*პაუზა. სიბნელე.*

**2**

*ანას ბინა. მისაღები ოთახი. ნიკოლა დივანზე ზის და ფრჩხილებს იკვნეტს. პიერი მის წინ დგას.*

**პიერი:** ნიკოლა, შენთან მინდოდა დალაპარაკება... მაგიტომ შემოვიარე ცოტა ხნით სახლში. უფრო სწორად... *აქ*. (*პაუზა*). მისმენ?

**ნიკოლა:** კი.

**პიერი:** ვიცი, რომ რთული პერიოდი გაქვს, რაღაცების გადატანა შენთვის ასე მარტივი არ არის... ისიც ვიცი, რომ ჩემზე გაბრაზებული ხარ... მაგრამ, უნდა ვილაპარაკოთ. ჩვენ ორმა. (*პიერი ჯდება. პაუზა*). დედაშენმა მითხრა, რომ გაკვეთილებს აცდენ. (*ნიკოლა მხრებს იჩეჩს*). რა ხდება?

**ნიკოლა:**  არაფერი.

**პიერი:** რას ნიშნავს, არაფერი? ამიხსენი, რატომ აღარ დადიხარ სკოლაში?

**ნიკოლა:** არ ვიცი.

**პიერი:** არ იცი?

**ნიკოლა:** არა.

**პიერი:** მაგრამ რაღაც მიზეზი ხომ უნდა არსებობდეს? (*ნიკოლა მხრებს იჩეჩს*). ასე, არაფრის გამო ხომ არ გადაწყვეტდი, რომ სწავლას თავი დაანებო, ეს ხომ შეუძლებელია?! მისმენ?

**ნიკოლა:** კი.

*პაუზა.*

**პიერი:** პრობლემები გაქვს? (*ნიკოლა მძიმედ ჩაისუნთქავს*). რა იყო, რას ოხრავ?

**ნიკოლა:** არაფერი, ისე.

**პიერი:** თუ არაფერს მეტყვი, ვერ დაგეხმარები... და შეეშვი მაგ ფრჩხილებს! (*პაუზა*). დედაშენს ველაპარაკე. მითხრა, რომ უძილობა გაწუხებს და მთელი ღამე წინ და უკან დადიხარ შენს ოთახში... რომ... რას აშრიალებ?

**ნიკოლა:** არაფერს.

*პაუზა.*

**პიერი:** და სკოლას რაც შეეხება, რას აპირებ? კლასში ჩარჩები? ეგ არის შენი გეგმა?

**ნიკოლა:** ნეტა იცოდე, როგორ ყელში მაქვს ამოსული.

**პიერი:** რა?

**ნიკოლა:** ყველაფერი.

**პიერი:** მშვენიერია! დიდებულ განწყობაზე ყოფილხარ... (*პაუზა*). და მთელი ეს პერიოდი რას აკეთებდი? სახლიდან რომ გადიოდი, სად მიდიოდი?

**ნიკოლა:** დავდიოდი.

**პიერი:** დადიოდი?

**ნიკოლა:** კი.

**პიერი:** მარტო?

**ნიკოლა:** კი.

**პიერი:** მთელი დღე ასე, მარტო, დადიოდი ქუჩაში?

**ნიკოლა:** ხან პარკშიც.

**პიერი:** კი მაგრამ, ეს რას ნიშნავს? (*ნიკოლა მხრებს იჩეჩს*). ბოლოს და ბოლოს, ნიკოლა, ხვდები, თუ ვერა, რა სიტუაციაში ხარ? გულწრფელად გჯერა, რომ ჩვენ ამ ყველაფერს მშვიდად შევეგუებით? რომ თანახმა ვიქნებით, ასე ისეირნო ქუჩა-ქუჩა? თან, დამამთავრებელ კლასში... გესმის, რა მდგომარეობაში ხარ? (*პაუზა*). და იმაზე არ გიფიქრია, რომ ადრე თუ გვიან, სკოლიდან შეგვეხმიანებოდნენ?

**ნიკოლა:** ვერ ვიყავი კარგად. ერთადერთი, რასაც მდგომარეობიდან გამოვყავდი, სიარული იყო.

**პიერი:** კარგად რატომ ვერ იყავი? (*ნიკოლა არ პასუხობს*). კარგი, მჯერა, რომ თავს ცუდად გრძნობდი, მაგრამ ეს არ შეიძლება ყველაფრის მიტოვების და ყველაფერზე ხელის ჩაქნევის მიზეზი გახდეს. ცხოვრებას არ უნდა დანებდე. უნდა იბრძოლო. ყოველთვის!

**ნიკოლა:** აღარ მაქვს მაგის სურვილი.

**პიერი:** კი მაგრამ, რატომ? რა გჭირს? (*პაუზა*). ნიკოლა... ხმა გამეცი! (*პაუზა. ნიკოლა ისევ ფრჩხილების კვნეტას იწყებს*). არაფერი მესმის. სულ ცოტა ხნის წინ ჯერ ისევ ისეთი მომღიმარი და მხიარული ბავშვი იყავი და უცებ... რა შეგემთხვა? (*პაუზა*). იცი, დედაშენი რა დღეშია? ასე მითხრა, რომ კარგად არ ექცევი და რომ ცხოვრება ჯოჯოხეთად უქციე. ეს სიმართლეა? (*პაუზა*). იცი, რომ პანსიონში ფიქრობს შენს გაშვებას. მაგის მიღწევა გინდა მაინცდამაინც?

**ნიკოლა:** არა.

**პიერი:** აბა, რა გინდა? (*ნიკოლა მხრებს იჩეჩს. თუმცა, იგრძნობა, რომ პანსიონის ხსენებამ ააფორიაქა*). რაღაც უნდა ქნა, ნიკოლა. ყველაფრის ასე მიშვება არ შეიძლება...

**ნიკოლა:** მე იქ აღარ დავბრუნდები.

**პიერი:** ამას რატომ ამბობ? (*პაუზა. უფრო რბილად*). რამე შეგემთხვა სკოლაში? ანუ...

**ნიკოლა:** არა.

**პიერი:** ან სკოლის გარეთ... ხომ იცი, რომ ჩემთან ყველაფერზე შეგიძლია ლაპარაკი.

**ნიკოლა:** არა, ეგეთი არაფერი. უბრალოდ...

**პიერი:** რა?

**ნიკოლა:** არ ვიცი, როგორ ვთქვა.

**პიერი:** ჩვეულებრივ, შენი სიტყვებით მითხარი.

**ნიკოლა** (*გულწრფელად*)**:** სიცოცხლის ხალისი მაქვს დაკარგული.

*მოკლე პაუზა. პიერს ეტყობა, რომ ნიკოლას მოულოდნელმა გულის გადაშლამ მასზე ძალიან იმოქმედა*.

**პიერი:** რატომ? რა გიკარგავს ამ ხალისს? რა ხდება შენს ცხოვრებაში ისეთი, ან რა გინდა, რომ ხდებოდეს და არ ხდება?

**ნიკოლა:** არ ვიცი. (*პაუზა*). მინდა, რომ რაღაც შეიცვალოს, მაგრამ რა - არ ვიცი. ამიტომაც ვარ ასე. ზუსტად ამ დღეებში ვფიქრობდი... იქნებ...

**პიერი:** იქნებ, რა?

**ნიკოლა:** არა, არაფერი. დაივიწყე.

**პიერი:** რას ჰქვია, დავივიწყო?! მითხარი... (*ნიკოლა ორჭოფობს*). ნიკოლა, თქვი - მეთქი!

**ნიკოლა:** შენთან რომ გადმოვსულიყავი...

**პიერი** (*თითქოს ელდა ეცა. არ იცის, რა თქვას*)**:** ანუ... იმის თქმა გინდა, რომ...

**ნიკოლა:** იმის თქმა მინდა, რომ აქ გაჩერება აღარ შემიძლია. არ ვიცი სად, მაგრამ ის ზუსტად ვიცი, რომ აუცილებლად უნდა წავიდე. მთავარია, აქაურობას მოვცილდე. თორემ აქ, ასე მარტო, ამ ყველაფრის ატანა უკვე შეუძლებელია...

**პიერი:** კი, მაგრამ...

**ნიკოლა:** შენ და დედა ვეღარ უგებთ ერთმანეთს. ვეღარც მე მიგებს. ნერვები ისეთ დღეში აქვს... და აქ უკვე ისეთი სიტუაციაა, რომ სულ ცუდი აზრები მომდის თავში. იმასაც ვგრძნობ, რომ თანდათან კიდევ უფრო უარესად იქნება ჩემი საქმე. მეტის გაძლება აღარ შემიძლია... თან, ჩემს პატარა ძმასთან ერთად მინდა ცხოვრება...

**პიერი** (*კუთხეში მომწყვდეულივით გრძნობს თავს*)**:** კარგი.

**ნიკოლა:** პანსიონში თუ გამგზავნით, მართლა გავგიჟდები.

**პიერი:** კარგი რა, რას ამბობ?!

**ნიკოლა:** მე გაგაფრთხილე. ისეთ მდგომარეობაში ვარ, რომ ასე მგონია, ცოტაც და ავფეთქდები...

**პიერი:** მოდი აქ.

*პიერი გულში იკრავს ნიკოლას.*

**ნიკოლა:** ხანდახან ისეთი შეგრძნება მაქვს, მამა, რომ ჭკვიდან ვცდები.

*პიერი ნიკოლას კიდევ უფრო ძლიერად იკრავს გულში.*

**პიერი:** რა სისულელეებს ამბობ?

**ნიკოლა:** მართლა გეუბნები. არ ვიცი, რა მემართება.

**პიერი:** კარგი რა...

**ნიკოლა:** მართლა არ ვიცი.

*ნიკოლა ტირილს იწყებს. პიერი გაოგნებული და შეძრულია ნიკოლას რეაქციით.*

**პიერი:** ნუ ნერვიულობ. აუცილებლად გამოვძვრებით, გაიგე? არ ინერვიულო. ვიპოვით რამე გამოსავალს. კარგი, კარგი... ხომ მენდობი, არა?!

*პიერი ამშვიდებს პატარა ბავშვივით ატირებულ ნიკოლას. სიბნელე.*

**3**

*პიერის ბინა. სოფიასა და პიერს შორის მძიმე და ხანგრძლივი სიჩუმეა დასადგურებული.*

**პიერი:** ასე რატომ შეხვდი?

**სოფია:** როგორ ,,ასე“?

*პაუზა.*

**პიერი:** ვერ მივატოვებდი...

**სოფია:** მიტოვება რა შუაშია, ასე რატომ ლაპარაკობ? ალბათ იმ ქალბატონმა გითხრა რამე მსგავსი, თავი დამნაშავედ რომ გეგრძნო.

**პიერი:** კარგი რა, სოფია, ძალიან გთხოვ... მას ახლა რთული პერიოდი აქვს და ამ ფაქტს ვერსად გავექცევით. (*პაუზა)*. ჩემს კაბინეტში მოთავსდება. საწოლს შევიტან დროებით, სანამ აქ იქნება.

**სოფია:** და სწავლაზე რას აპირებთ?

**პიერი:** რამეს მოვიფიქრებთ. სხვა სკოლას შევარჩევთ და გაცდენილ პროგრამასაც აანაზღაურებს. რა, არ გჯერა?

**სოფია:** კი, როგორ არა.

**პიერი:** შენ მხოლოდ ორი წელია, რაც იცნობ, მე კი... იმის თქმა მინდოდა, ვიცი, რომ ამ ყველაფრის შემდეგ მასზე კარგი აზრის არ ხარ, მაგრამ ყოველთვის ასეთი არ იყო. პატარაობისას იმდენად... (*პაუზა*). მკლავზე რაღაც ნაკვალევი აქვს.

**სოფია:** რა აქვს?

**პიერი:** მის სანახავად რომ ვიყავი, მაშინ დავინახე. ნაკაწრებივით თუ რაღაც ეგეთის კვალი ეტყობა. ასე აქვს, სიგრძეზე... ჩემი საწყალი ბავშვი. ადრე მისი გულისთვის რაზე არ ვიყავი წამსვლელი. დღეს კი, ისეთი გატანჯული იდგა ჩემ წინ... და მე რას ვაკეთებ მისთვის? თითქოს ისეთი არაფერი მომხდარა, ვის არ დამართვნია ასეთი რამ. ჩვეულებრივი ამბავია...

**სოფია:** კარგი რა, გეყოფა...

**პიერი:** კი, შენ სწორად მიხვდი, თავს დამნაშავედ ვგრძნობ. ძალიან კარგად ვიცი, რომ ეს ყველაფერი მას შემდეგ დაიწყო, რაც... და თავს ისე ვერ დავიჭერ, თითქოს მე არაფერ შუაში ვარ. მე სახლიდან წავედი, სოფია.

**სოფია:** და მერე, ამან რა კონკრეტული შედეგი გამოიწვია? (*პიერი მხრებს იჩეჩს*). ის თუ ახლა თავს კარგად ვერ გრძნობს, ეს შენი ბრალი არ არის.

**პიერი:** არ ვიცი, არ ვიცი.

**სოფია:** მის ცუდად ყოფნას არაფერი აქვს საერთო ... (ს*ოფია ამჯობინებს, აღარ დაამთავროს წინადადება*). ეს სულ სხვა შემთხვევაა, პიერ!

**პიერი:** იცი, ამხელა ბიჭი ვატირე. როცა ვუთხარი, რომ დედამისს ვცილდებოდი, პატარა ბავშვივით ატირდა. ამ სცენის დავიწყება არც ისე მარტივი ამბავია.

**სოფია:** მესმის. მაგრამ შენ პირველი არ ხარ, ვინც... მოკლედ, ამ ყველაფერს მის დღევანდელ მდგომარეობასთან საერთოდ არ აქვს კავშირი. დამიჯერე, ასეა. უბრალოდ, რთული პერიოდი უდგას. სულ ეს არის.

**პიერი:** ასეა თუ ისე, სხვანაირად ვერ მოვიქცეოდი. არ შემეძლო ასე, უბრალოდ, დამეტოვებინა და წამოვსულიყავი.

**სოფია:** მესმის შენი. დამშვიდდი.

*პიერი სოფიას მადლიერების ნიშნად უღიმის.*

**პიერი:** მის ასაკში რომ ვიყავი, დედაჩემი უკვე ცუდად იყო. ზუსტად წეღან ვფიქრობდი ამაზე... ყოველდღე მივდიოდი საავადმყოფოში და მის გვერდით ვჯდებოდი. მისი საწოლის წინ პატარა მაგიდა იდგა და სკოლის გამოსაშვები გამოცდებისთვის იქ ვმეცადინეობდი მაშინ, როცა... როცა უგონოდ იყო... ეს ისეთი წარმოუდგენლად მძიმე განცდაა... მამაჩემს იქ ვერასდროს ნახავდი. ზედმეტად დაკავებული იყო თავისი ცხოვრებით, თავისი საქმეებით... თავისი განთქმული სანადირო ლაშქრობებით... სულ სადღაც მოგზაურობდა. თუმცა, დედას გარდაცვალებამდე ერთი კვირით ადრე შემთხვევით ერთ ჩვენს ოჯახის მეგობარს შევხვდი ქუჩაში და მითხრა, რომ წინა დღეს მამაჩემთან ერთად უვახშმია. მე კი ისიც არ ვიცოდი, პარიზში თუ იყო... საჭიროდ არ თვლიდა, ჩვენთვის შეეტყობინებინა, სად შეგვეძლო მისი ნახვა...

**სოფია:** და ამ ყველაფერს რისთვის მიყვები?

**პიერი:** აზრზე არ ვარ. მაპატიე. არაფრისთვის. ისე, უბრალოდ. ყველაფერი ერთმანეთში ამერია. მე... უბრალოდ, იმის თქმას ვცდილობ, რომ არ მინდა მეც მაგ კატეგორიის კაცი ვიყო. მაგ კატეგორიის მამა.

*პაუზა.*

**სოფია:** და ჩვენ?

**პიერი:** ჩვენ რა?

**სოფია:** ჩვენი ცხოვრება... საშა...

**პიერი:** ამ მხრივ არაფერი შეიცვლება. საშაზე ისევ ძველებურად ვიზრუნებთ.

**სოფია:** დარწმუნებული ხარ?

**პიერი:** რა თქმა უნდა... ეს ამბავი ჩვენს ცხოვრებას საერთოდ არ შეცვლის. დამიჯერე, რა. გპირდები, რომ ასე იქნება. (*სოფია იღიმის. თუმცა მის ღიმილში იგრძნობა, რომ ამის დაჯერება უჭირს*). ყველაფერი კარგად იქნება, ჩემო ძვირფასო. აი, ნახავ, ყველაფერი კარგად იქნება.

*მაგრამ ამ დროს ნიკოლა არაჯანსაღი გამომეტყველებით შემოდის ოთახში. ნელი ნაბიჯით უახლოვდება კარადას და რაც ხელში ხვდება, ძალადობრივი ქმედებით ყველაფერს ძირს ყრის, თითქოს იქაურობის მთლიანად განადგურება უნდა. სოფია შიშისგან თვალებგაფართოებული შეჰყურებს თავის მინგრეულ-მონგრეულ სახლს. პიერს ისეთი სახე აქვს, თითქოს არაფერი დაუნახავს. სიბნელე.*

***4***

*მოქმედება ხდება იმავე ოთახში, მეორე დილით. ნივთები ისევ ძირს ყრია - წიგნები, ღამის ლამპა, სკამები... მაგრამ ყველა ისე იქცევა, თითქოს არაფერი მომხდარა და ყველაფერი წესრიგშია. ნიკოლა დივანზე ზის და მზერა სივრცეში აქვს გაშტერებული. უცებ პიერი შემოდის. ნიკოლა მისი დანახვისას შეხტება, თითქოს გამოფხიზლდაო.*

**პიერი:** აჰ, აქ ხარ? კარგად გეძინა? (*თავზე კოცნის შვილს*). დედაშენი კიდევ მეუბნებოდა, რომ შუადღემდე ლოგინში ნებივრობ... (*პაუზა*). როგორ ხარ? არ მეგონა, ასე ადრე თუ ადგებოდი...

**ნიკოლა:** გამეღვიძა და ძილი ვეღარ შევიბრუნე.

**პიერი:** ხომ იცი, რატომაც? (*ნიკოლა მხრებს იჩეჩს*). საძინებლის შეცვლისას უძილობა ჩვეულებრივი ამბავია. ცოტა დროა საჭირო და მიეჩვევი... მოიცადე, საშამ ხომ არ გაგაღვიძა?

**ნიკოლა:** არა.

**პიერი:** რამდენჯერმე იტირა წუხელ. არ გესმოდა?

**ნიკოლა:** არა.

**პიერი:** მით უკეთესი. (*პიერი ყავას იმზადებს*). ყავა გინდა? ან რამეს ხომ არ შეჭამ? (*ნიკოლა თავის გაქნევით ეუბნება უარს*). შენ რა, არ საუზმობ ხოლმე?

**ნიკოლა:** რატომ ტიროდა?

**პიერი:** შენი ძმა? შიოდა უბრალოდ. თან ჯერ ისევ არაეული აქვს დღე და ღამე. (*პაუზა. ნიკოლა ისევ ფრჩხილების კვნეტას იწყებს. პიერი ამას შენიშნავს, თუმცა არაფერს ეუბნება*). ისე, პატარაობისას დიდი ძილისგუდა არც შენ იყავი... (*პიერი აფიქსირებს, რომ ნიკოლა სადღაც სხვაგან არის*). მისმენ?

**ნიკოლა**: რა თქვი?

**პიერი:** რა გჭირს?

**ნიკოლა:** არაფერი, ისე... ამ სიტუაციაზე ვფიქრობდი და რა ვიცი... მოკლედ, დარწმუნებული არ ვარ, რომ...

**პიერი:** რომ, რა? (*ნიკოლას ვერ გადაუწყვეტია, თქვას თუ არა*). რაში არ ხარ დარწმუნებული?

**ნიკოლა:** ვერც აქ ვგრძნობ თავს კარგად... ასე მგონია, გაწუხებთ.

**პიერი:** არა, არა! საიდან მოიტანე?

**ნიკოლა:** სოფია... ისეთი შეგრძნება მაქვს, რომ არ ვუყვარვარ. ჩემს აქ გადმოსვლაზე ნამდვილად თანახმა იყო?

**პიერი:** თავისთავად, ნიკოლა. თავისთავად.

*პაუზა.*

**ნიკოლა:** მარტო ესეც არ არის. ცალკე ეს სკოლა... არ ვიცი, შევძლებ თუ არა წასვლას.

**პიერი:** მოიცადე,ეგ რას ნიშნავს?

**ნიკოლა:** მთელი დილაა ამაზე ვფიქრობ... წუხელაც ვფიქრობდი... ყველა სათითაოდ დამიწყებს გამოკითხვას, საიდან გავჩნდი ასე უცებ, შუა სასწავლო წელში...

**პიერი:** და მერე?

**ნიკოლა:** აზრზე არ ვარ, რა უნდა ვუპასუხო.

**პიერი:** შენ როგორც გინდა, ისე უპასუხე. ასე რატომ ნერვიულობ იმაზე, სხვები რას იტყვიან?

**ნიკოლა:** აგდებულად დამიწყებენ ყურებას...

**პიერი:** არა, რატომ?! პირიქით, ასეთ დროს ინტერესით და ცნობისმოყვარეობით უყურებენ და მაგიტომ ეკითხებიან, საიდან მოდის, მანამდე სად სწავლობდა...

**ნიკოლა:** ჰოდა, მეც მაგას ვამბობ. არანაირი სურვილი არ მაქვს, მათ კითხვებს ვუპასუხო და მოვუყვე, რა შემემთხვა.

**პიერი:** მისმინე, ნიკოლა...პირველი არ ხარ, ვინც შუა სასწავლო პროცესში იცვლის სკოლას. ასეთი რამ მუდმივად ხდება. მესმის, რომ ცოტა მგრძნობიარე საკითხია, მაგრამ რას იზამ, ასე მოხდა. ვალდებული არ ხარ, ყველას გული გადაუშალო.

**ნიკოლა:** ვიცი, მაგრამ... ამდენი გაცდენით პროგრამას ისე ჩამოვრჩი, დარწმუნებული ვარ, სკოლის დამამთავრებელ გამოცდებს ვერ ჩავაბარებ. თან, უკვე აპრილია. სადაცაა, დამთავრდება კიდეც სწავლა. ეს ყველაფერი ისე მსტრესავს, ხო გესმის? ამიტომ, ვიფიქრე, უკეთესი ხო არ იქნებოდა, სექტემბრიდან რომ დამეწყო. აღარც ასე ვინერვიულებდი და...

**პიერი** (*ლაპარაკს აწყვეტინებს*)**:** ნიკოლა, ორშაბათიდან სკოლაში მიდიხარ. ეს საკითხი უკვე განვიხილეთ და ამაზე მეტს აღარ ვილაპარაკებთ. (*პაუზა*). ასე რატომ ნერვიულობ? ყველაფერი კარგად ჩაივლის.

**ნიკოლა:** არ ვიცი.

**პიერი:** აქ გადმოსვლა ხომ შენ მთხოვე. მეც დაგთანხმდი და ვცდილობ, დაგეხმარო და ეს ნორმალურია. მაგრამ თვითონ თუ არ მოიწადინებ შენი ცხოვრების შეცვლას, არაფერი გამოვა. დაუსრულებლად ამ სიტუაციაში ყოფნა არ შეიძლება... ასე, ერთ წრეზე სიარული და სულ უფრო მეტად ჩაძირვა ამ ჭაობში. რაღაც უნდა შეიცვალოს... და შეეშვი მაგ ფრჩხილებს. იმდენს იზამ, სისხლს იდენ! (*პაუზა. პიერი თავის თავს ხელში იყვანს, ნიკოლას გვერდით ჯდება და უფრო რბილი ტონით აგრძელებს საუბარს*). შენ, უბრალოდ, დეპრესიული პერიოდი გქონდა, რაც ნებისმიერს შეიძლება დაემართოს. მიწაზე რომ დაენარცხები და ადგომის ძალა აღარ გაქვს... გესმის, რას გეუბნები? ნებისმიერს. მაგრამ ახლა უკვე დროა, რომ წამოდგე.

**ნიკოლა:** კარგი.

**პიერი:** ჩათვალე, რომ ხელმეორედ იბადები. პირველ რიგში, მინდა, რომ შენი ნათელი ღიმილი დაიბრუნო. შენ ისეთი ადამიანი ხარ... ცოტა მეტს იმეცადინებ და ნახავ, როგორ მალე დაეწევი პროგრამას. მე მჯერა შენი. დარწმუნებული ვარ, რომ ერთ დღესაც, როცა ამ პერიოდს გაიხსენებ, იტყვი, რომ...

*პიერს სახეზე ყოყმანი ეტყობა.*

**ნიკოლა:** რას ვიტყვი?

**პიერი:** აღარც კი გემახსოვრება, შენი ცუდად ყოფნის მიზეზი რა იყო.

**ნიკოლა:** არა მგონია.

**პიერი:** რომ გეუბნები, ასე იქნება. დამიჯერე! რთული პერიოდი ყველას ჰქონია. ეს ჩვეულებრივი ამბავია და ისე უნდა მიიღო, როგორც ცხოვრების ერთ-ერთი შემადგენელი ნაწილი.

**ნიკოლა:** სხვებს სირთულეების არაფერი ეტყობათ. ყველაფერს მარტივად აგვარებენ.

**პიერი:** შენ რა იცი?

**ნიკოლა:** ხომ ვხედავ, როგორ ცხოვრობენ. ზოგი სიცილისა და გართობის მეტს არაფერს აკეთებს.

**პიერი:** არასწორად მსჯელობ. მერწმუნე, ყველას თავისი გასაჭირი აქვს, თავისი შიში, თავისი... მაგრამ მთავარია, აჯობო ამ ყველაფერს. აი, სწორედ ამიტომ უბრუნდები სწავლას ორშაბათიდან. ხვდები, რას გეუბნები? (*პაუზა*). ნიკოლა, ხვდები?

**ნიკოლა:** კი.

*ნიკოლა დგება და უკმაყოფილო სახით მიდის თავისი ოთახისკენ.*

**პიერი:** არ მოგშივდა?

**ნიკოლა:** არა.

**პიერი:** სად მიდიხარ?

**ნიკოლას:** დავიძინებ ისევ. (*პიერი ღრმად ჩაისუნთქავს*. *ნიკოლა საძინებლისკენ მიდის, მაგრამ ოთახში შესვლამდე ბოლო წამს პიერისკენ ბრუნდება. ხანმოკლე პაუზა*). მამა...

**პიერი:** გისმენ...

**ნიკოლა:** დიდი მადლობა ყველაფრისთვის, რასაც ჩემთვის აკეთებ.

*ასეთი მოულოდნელი და გულწრფელი სიტყვების მოსმენის გამო პიერს სახეზე გაოცება ეტყობა. მერე გაუღიმებს შვილს. ნიკოლაც რაღაც ღიმილისმაგვარით პასუხობს და შედის. სიბნელე.*

**5**

*პიერის ბინა. იგივე ოთახი. რამდენიმე დღის შემდეგ. დილა. ნივთები ისევ ისეა მიყრილ-მოყრილი და კვლავ არავინ იმჩნევს ამ არეულობას. სოფია საუზმეს ამზადებს. შემდეგ ნიკოლას საძინებლის კართან მიდის.*

**სოფია:** ნიკოლა, მზად ხარ? შენი წასვლის დროა. (*სამზარეულოდან რაღაც ხმა ისმის - ჩაიდანი დუღს. სოფია სწრაფად მიდის სამზარეულოსკენ და თან გზადაგზა ისევ ნიკოლას ეძახის*). ნიკოლა, გესმის? (*ცოტა ხნით სამზარეულოში გადის და ამ დროს სცენაზე ხანმოკლე პაუზაა*). ყავას მოგიმზადებ. მალე თუ გამოხვალ, კი მოასწრებ დალევას. (*სოფია მისაღებ ოთახში ბრუნდება*). ნიკოლა? (*ისევ მიდის ნიკოლას ოთახთან და კარზე აკაკუნებს.*) ნიკოლა, დაგაგვიანდება. (*პაუზა*). ნიკოლა, მინიმუმ ათჯერ მაინც დაგიძახე უკვე... ხომ არ შეიძლება, ყოველ დილით ერთი და იგივე მეორდებოდეს... გესმის? (*პაუზა*). ნიკოლა, შენ გელაპარაკები! გააღე კარი... (*პაუზა*). უკვე დროა. მეორე დღეა სკოლაში მიდიხარ და უკვე მეორედ აგვიანებ. სირცხვილია. მისმენ? (*უცებ კარი იღება*). რატომ არ მპასუხობ?

**ნიკოლა:** როგორ არ გპასუხობ.

**სოფია:** შენი წასვლის დროა.

**ნიკოლა:** ვიცი.

**სოფია:** მოდი, მოდი. ყავა მოგიმზადე. დაჯექი. ცოტა დრო კიდევ გაქვს, მოასწრებ დალევას. (*სოფია ყავის დასასხმელად სამზარეულოში გადის. ნიკოლა ჯდება. სიჩუმე*). თან შენი ძმის ბოთლსაც მივხედავ, თორემ ჭამა თუ დავუგვიანე, რაღა გააჩუმებს.

*ნიკოლა თავს ხელებში რგავს.*

**ნიკოლა:** მამაჩემი სად არის?

**სოფია:** (*ხანმოკლე სიჩუმე*). უკვე წავიდა. კრება ჰქონდა დილაადრიან. (*სოფია ყავის ფინჯნით ბრუნდება*). აი, შენი ყავა. სხვა რამეც ხომ არ გინდა? (*სოფია ამჩნევს, რომ ნიკოლა სახეს მალავს*). რა გჭირს? (*ნიკოლა არ პასუხობს. სოფია უახლოვდება*). ნიკოლა, რა დაგემართა?

**ნიკოლა:** არაფერი.

**სოფია:** რამე... გტკივა რამე? (*ნიკოლა არ პასუხობს. მისი სახე არ ჩანს, თუმცა ცხადია, რომ ტირის*). ნიკოლა, მითხარი, რა ხდება.

**ნიკოლა:** არ ვიცი.

**სოფია:** მოწყენილი ხარ? (*ნიკოლა ხმას არ იღებს*). რატომ მოიწყინე?

**ნიკოლა:** არ ვიცი.

**სოფია:** არ იცი?

**ნიკოლა:** არა.

**სოფია:** და ხშირად გეტირება ასე უმიზეზოდ? (*ნიკოლა არ პასუხობს*). ნიკოლა, მიპასუხე, ხშირად გემართება ასე?

**ნიკოლა:**  არ ვტირი.

*ხანმოკლე პაუზა. სოფია ღელავს. არ იცის, როგორ მოიქცეს.*

**სოფია:** აბა, რა ხდება?

**ნიკოლა:** აი, ძალიან ბევრს ვფიქრობ, მაგრამ მაინც ვერ ვხვდები, რაში გვარგია ეს ყველაფერი.

**სოფია:** ყველაფერში რას გულისხმობ?

**ნიკოლა:** რა ვიცი, მთლიანად... ცხოვრებას...

**სოფია:** ანუ სიცოცხლე რატომ არსებობს, ეს გაინტერესებს? (*დაბნეული სახე აქვს*). მე მგონი, ხანდახან ჯობია, რაღაც საკითხებს ძალიან არ ჩავუღრმავდეთ და პასუხების ძიების გარეშე მივიღოთ რელობა ისე, როგორც არის. არ მეთანხმები? (*სოფია დასამშვიდებლად და გასამხნევებლად მხარზე უთათუნებს ხელს*). აქ ხომ გინდოდა ცხოვრება? ხომ ხედავ, ჩვენც გეხმარებით, როგორც შეგვიძლია. ოთახიც მოგიწყვეთ. იმიტომ, რომ შენი კარგად ყოფნა გვინდა. ეს ყველაფერი ნელ-ნელა მდგომარეობიდან გამოსვლაში დაგეხმარება. იმასაც ხომ ხედავ, მამაშენი როგორ ზრუნავს შენზე. სულ შენზე ლაპარაკობს... ყველაფერი გამოგივა.მთავარია, გჯეროდეს.

**ნიკოლა:** კარგი.

**სოფია:** თან, ძმაც გყავს... მართალია, ჯერ ძალიან პატარაა, მაგრამ ცოტა ხანში უკვე შეგეძლება, რაღაცები ასწავლო, ეთამაშო... მას შენ ძალიან სჭირდები, გაიგე?

**ნიკოლა:** კი. ბოდიში. ძალიან ვწუხვარ. არ ვიცი, რა დამემართა.

**სოფია:** ნუ მებოდიშები, ასეთი რამ ყველას შეიძლება მოუვიდეს. (*ნიკოლა ცრემლებს შეიმშრალებს და ყავას სვამს*). უკეთ ხარ?

**ნიკოლა:** კი. გმადლობ.

**სოფია:** კარგი რა...

**ნიკოლა:** ჰო, მართლა, ჩემი წასვლის დროა. (*ნიკოლა დგება და ჩანთას იღებს*). შეიძლება რაღაც გკითხო?

**სოფია:** რა თქმა უნდა...

**ნიკოლა:** მამაჩემი რომ გაიცანი... იცოდი, რომ დაოჯახებული იყო?

**სოფია:** მმმ... მე...

**ნიკოლა:** იცოდი?

**სოფია:** კი. (*პაუზა*). მაგრამ მაშინვე მითხრა, რომ...

**ნიკოლა:** რომ, რა?

**სოფია:** ხომ არ ჯობია ამ თემაზე მამაშენს დაელაპარაკო?

**ნიკოლა:** არ ვიცი.

**სოფია:** მგონი ასე უკეთესი იქნება. მით უმეტეს, რომ შენი წასვლის დროა. იქ...

**ნიკოლა:** იცი, როცა ჩვენგან წავიდა, დედაჩემი ისე ცუდად იყო... მართლა ძალიან განიცდიდა და მასზე გამუდმებით საშინელებებს ამბობდა. ისეთი რთული იყო ამის ყველაფრის მოსმენა. მე ხომ მამაჩემს ვაღმერთებდი... მაგრამ დედაც მეცოდებოდა... ასე მეგონა, ორად ვიყავი გახლეჩილი და ვეღარ ვიგებდი, ვინ მართალი იყო, ვინ დამნაშავე. ყველაფერი ერთმანეთში ამერია.

**სოფია:** მესმის შენი. არ არის მარტივი სიტუაცია...

**ნიკოლა:** როგორ გგონია, დედაჩემი ჩემზე გაბრაზებული იქნება, აქ რომ გადმოვედი?

**სოფია:** ვფიქრობ, რომ შენს არჩევანს პატივს სცემს.

**ნიკოლა:** ხანდახან თავს დამნაშავედ ვგრძნობ.

**სოფია:** შენ რა შუაში ხარ?!

**ნიკოლა:** და შენთვის ეს შემაფერხებელი არ იყო?

**სოფია:** ვერ მივხვდი...

**ნიკოლა:** როცა გაიცანი და გაიგე, რომ დაქორწინებულია და შვილიც ჰყავს, ამან არ შეგაფერხა?

**სოფია:** მე... რა გინდა, რომ გითხრა, ნიკოლა?

**ნიკოლა:** არაფერი. მართალი ხარ. მეც არ ვიცი, ამ სულელურ კითხვებს რატომ ვსვამ.

**სოფია:** არა, სულელური არ არის. უბრალოდ...

**ნიკოლა** (*სოფიას საუბარს აწყვეტინებს*)**:** რაც უნდა იყოს, სასწრაფოდ უნდა წავიდე. ყავისთვის გმადლობ. დროებით.

*ნიკოლა ჩანთას იღებს და თვალის დახამხამებაში გადის. მისი ამ უეცარი და არაპროგნოზირებადი საქციელით გაოგნებული სოფია მარტო რჩება.*

**სოფია:** დროებით.

*პაუზა. სიბნელე.*

**6**

*ნაშუადღევი. ანას ბინა. პიერი მის წინ ზის. ანას ნერვიულობა ემჩნევა.*

**ანა:** აბა, რა ხდება?

**პიერი:** დამშვიდდი, ყველაფერი კარგად არის.

**ანა:** ნამდვილად?

**პიერი:** კი, მართლა. ნელ-ნელა უკეთესობისკენ მიდის საქმე. გასულ კვირას ახალ სკოლაში დაიწყო სიარული. შენთან არ ულაპარაკია?

**ანა:** მხოლოდ მომწერა.

**პიერი:** ამბობს, რომ იქ უკეთესი სიტუაციაა.

**ანა:** მაგას რა ჯობია.

**პიერი:** რომ გითხრა, სკოლაში წასვლა ძალიან უნდოდა-მეთქი, მოგატყუებ, მაგრამ სხვა რა გზა ჰქონდა. მგონი ნელ-ნელა უკვე შეეჩვია.

**ანა:** და თავის მდგომარეობაზე თუ გელაპარაკა? მიზეზი თუ გითხრა?

**პიერი:** არა, ბევრს არ ლაპარაკობს.

*პაუზა.*

**ანა:** ვერ ვხვდები, საიდან და რატომ ჩაუდგა თვალებში ეს სევდა...

**პიერი:** იმიტომ, რომ მოზარდია. ერთი მითხარი, მის ასაკში ცხოვრების მშვენიერებით დამტკბარი გინახავს ვინმე?

**ანა:** მარტო მაგაში არ არის საქმე. ის სხვებს არ ჰგავს.

**პიერი:** მაგას რატომ ამბობ?

**ანა:** არა, ისე. არ ვიცი.

*პაუზა. პიერის მობილური ტელეფონი რეკავს. პიერი ზარს თიშავს და ტელეფონსაც გამორთავს.*

**პიერი:** უკაცრავად.

**ანა:** შენ როგორ ხარ? როგორ მიდის საქმეები შენს ბიუროში? გეტყობა, რომ ძალიან დაკავებული ხარ.

**პიერი:** კი, ასეა.

**ანა:** რაღაც ისე ჩანს, თითქოს პოლიტიკაში აპირებ წასვლას.

**პიერი:** მე? არა, რას ამბობ. უბრალოდ, ჩემი კლიენტი რომ არის, სინიორე, გახსოვს?

**ანა** (*ისეთი ტონით, ბუნებრივია, მახსოვსო*)**:** კი.

**პიერი:** წინასაარჩევნო კამპანიის პერიოდში თავის გუნდში ყოფნა შემომთავაზა. უნდა, რომ პარტიის პროგრამის ჩამოყალიბებაში დავეხმარო.

**ანა:** წესით, კმაყოფილი უნდა იყო.

**პიერი:** რეალურად, ეს მხოლოდ მრჩევლის პოზიციაა და ჯერ ისიც არ ვიცი, დავთანხმდები თუ არა... გამოვა, რომ თავისუფალი დრო საერთოდ აღარ მექნება.

**ანა:** როცა ვფიქრობ, რომ ჩვენი გაცნობისას უბრალოდ ახალგაზრდა, პერსპექტიული ადვოკატი იყავი...

*უხერხული სიჩუმე.*

**პიერი:** კი მაგრამ, რატომ... ბოდიში, ნიკოლას თემას დავუბრუნდი... რატომ თქვი, სხვებისნაირი არ არისო? (*ანა არ პასუხობს*). ვფიქრობ, ამ ეტაპზე ყველაზე სწორი იქნება, გარკვეული წესების დაცვა ვაიძულოთ, რომ პასუხისმგებლობის გრძნობა გაუძლიერდეს. რას იტყვი?

**ანა:** არ ვიცი.

**პიერი:** ჩემი აზრით, ეს ყველაფერი ცალმხრივი სიყვარულის ბრალია...

**ანა:** ასე გგონია?

**პიერი:** ეს მხოლოდ ჩემი ვარაუდია. აბა, მის საქციელს სხვა ახსნას ვერ ვუძებნი. ალბათ, ვინმე გოგოს დასცილდა და... პრინციპში, ამაში უჩვეულო არაფერია. ის უფრო საკვირველი იქნებოდა, რომ არ განეცადა. ხომ იცი, მის ასაკში...

**ანა:** შეიძლება. იმდენად მგრძნობიარეა.

**პიერი:** კი, ასეა.

**ანა:** მთავარია, გვერდში მდგომი ჰყავს... (*უხერხული სიჩუმე*). და მას...

**პიერი:** სოფიას?

**ანა:** კი. როგორი რეაქცია ჰქონდა? (*ხანმოკლე პაუზა*). ხომ იცი, შეგიძლია გულწრფელად მითხრა.

**პიერი:** თავიდან ცოტა ისეთი განწყობით იყო...

**ანა:** მტრული, ალბათ.

**პიერი:** არა, მთლად ასეც არა. აფორიაქებული, ასე ვთქვათ. იქით პატარა ბავშვი. კი იცი, რა დამღლელია... და უცებ, აღმოჩნდა, რომ თან მოზარდთან ერთად უწევს ცხოვრება. ამისთვის მზად არ იყო...

**ანა:** მესმის.

**პიერი:** მაგრამ საბოლოოდ ყველაფერი მოგვარდა.

**ანა:** ნიკოლა უხეშად ხომ არ ექცევა? არ მინდა, ცხოვრება გაუმწაროს.

**პიერი:** არა, არა, პირიქით... ცდილობს, რომ ზრდილობიანად მოიქცეს. ყურადღებასაც გამოხატავს სოფიას მიმართ და ისეთი, მხიარული მომენტებიც გვაქვს ხოლმე. მგონია, რომ ყველაზე მეტად მაინც თავისი ძმის გვერდით ყოფნა ახარებს.

**ანა:** მშვენიერია.

**პიერი:** კი, ამ მხრივ, ვფიქრობ, რომ ყველაფერი კარგად მიდის.

**ანა:** მით უკეთესი.

*უცებ ანას ტირილი აუვარდება.*

**პიერი:** ანა... ანა, რა დაგემართა?

**ანა:** არაფერი. ბოდიში.

**პიერი:** ანა! (*ანა ცრემლების შეკავებას ცდილობს, მაგრამ ვერ ახერხებს*). ანა... ძალიან ვწუხვარ, მე თუ... შენთვის ტკივილის მოყენება არ მინდოდა.

**ანა:** ვიცი.

**პიერი:** რა გატირებს?

**ანა:** ისეთი შეგრძნება მაქვს, რომ...

**პიერი:** რომ...

**ანა:** რომ ყველაფერში ჩავფლავდი.

**პიერი:** კარგი რა (*ანა ისევ ტირის*). ასე რატომ ამბობ, ანა? ეგ საიდანღა მოიტანე?

**ანა:** ბოდიში. უბრალოდ...

**პიერი:** ამჯერად რაღა მოხდა?

**ანა:** არაფერი. დაივიწყე. (*პაუზა. ანა ისევ აგრძელებს*). ვერასდროს წარმოვიდგენდი, რომ სახლიდან წავიდოდა და... საცხოვრებლად შენთან გადმოვიდოდა.

**პიერი:** კარგად იცი, რომ მე მსგავსი არაფერი მითქვამს. თვითონ მთხოვა.

**ანა:** აქ ცხოვრება რატომ აღარ უნდა? ყველაფერი ჩემი ბრალია, ხომ? ვიცი, ასეა.

**პიერი:** კარგი, რა. შენ რა შუაში ხარ...

**ანა:** კი, კი! ასე რომ არ იყოს, სხვაგან წასვლა არ მოუნდებოდა... არც ტელეფონზე მპასუხობს. არაფერს მაგებინებს... თითქოს არც ვარსებობ. თითქოს... თითქოს საერთოდ ამომშალა თავისი ცხოვრებიდან.

**პიერი:** ანა... ძალიან გთხოვ... ჩემთან სალაპარაკოდ რომ მოხვედი, მითხარი, რომ საშინლად დაძაბული ურთიერთობა გქონდათ; რომ ჯოჯოხეთში გაცხოვრებდა და მეტის გაძლება აღარ შეგეძლო.

**ანა:** ვიცი.

**პიერი:** პანსიონში უპირებდი გაგზავნას, აღარ გახსოვს?!

**ანა:** მახსოვს.

**პიერი:** ჰოდა, ცოტა ხანს ცალ-ცალკე ყოფნა ორივეს გჭირდებათ... თან, შენც მეტი დრო დაგრჩება შენი თავისთვის.

**ანა:** ჩემი თავისთვის?!

**პიერი** (*პიერი ცდილობს, ყველა სიტყვა აწონ-დაწონოს*)**:** ჰო, რა ვიცი. როგორ გითხრა... ისეთი ხასიათი გაქვს, შენს თავში ხარ ჩაკეტილი... ამიტომ არასდროს მიკითხავს...

**ანა** *(მოგუდული ხმით*)**:** არავის ვხვდები, თუ ეს გაინტერესებდა. (*პაუზა. ანა დგება და პიერისგან მოშორებით ჩერდება*). რამდენიმე დღის წინ, სახლის დალაგებისას შემთხვევით მის ძველ ფოტოს გადავაწყდი. ახლა ჩემს ოთახში მიდევს, საწოლის გვერდით... იმ ფოტოზე ცხრა წლის არის. აფრიკაშია გადაღებული, საჰარის უდაბნოში რომ ვიყავით... გახსოვს?

**პიერი:** რა თქმა უნდა, მახსოვს.

**ანა:** ყოველდღე, გაღვიძებისთანავე, პირველ რიგში, იმ სურათს უნდა შევხედო და ყოველ ჯერზე ეს ისეთი მტკივნეულია... იმ დილით ძალიან ადრე ავდექით, გამთენიისას. ჩუმად ვმოძრაობდით, ძუძუს წოვით გართული ლომის ბოკვერები რომ არ დაგვეფრთხო. გახსოვს? წარმოუდგენელი სილამაზე იყო. იმ ფოტოზე ისეთი ნათელი სახე აქვს... მზესავით ანათებს. სხვათა შორის, ახლა გამახსენდა, მაგ პერიოდში ზუსტად ასე ვეძახდი - ,,ჩემი პატარა მზე“.

**პიერი:** კი, ასე იყო.

**ანა:** ,,ჩემი პატარა მზე“. იმ დროს რომ ვიხსენებდი, მივხვდი, რომ მაშინ ყველას ღიმილიანი სახეები გვქონდა. ისეთი... ისეთი სიხარული იგრძნობოდა ჩვენს ოჯახში. არ ვიცი, რა მოხდა. ასე კატასტროფულად ცუდისკენ რატომ წავიდა ყველაფერი.

**პიერი:** კარგი, დამშვიდდი...

**ანა:** იქნებ ჯობდა, შენთვის არაფერი მეთქვა. მეშინია, ყველაფერი ცუდად არ დამთავრდეს.

**პიერი:** რას ამბობ? პირიქით...

**ანა:** არ ვიცი. ცუდი წინათგრძნობა მაქვს. ხომ იცი, როგორ უსაზღვროდ მიყვარს...

**პიერი:** ვიცი.

**ანა:** შენც პიერ, ისე მიყვარდი. რომ გცოდნოდა, როგორ ძალიან მიყვარდი...

*ანა იღიმის და თან ცრემლები ჩამოსდის.*

**პიერი:** კარგი, დაწყნარდი... შენ ძალიან კარგი დედა ხარ და ყოველთვის ასეთი იყავი, გაიგე? შენი ბრალი არაფერი არ არის... უბრალოდ, რთული პერიოდი აქვს, რომელსაც მალე გადალახავს და ყველაფერი თავის ადგილზე დადგება. (*ანა უარყოფის ნიშნად თავს აქნევს*). როგორ არა, ანა, ასე იქნება, დამიჯერე. ყველაფერი მოგვარდება და ისევ ისეთი ღიმილიანი ბიჭი გახდება, როგორიც იმ ფოტოზეა.

*პაუზა. ანა ცრემლებს იწმენდს. სიბნელე.*

**7**

*პიერის ბინა. საღამო. სახლი კვლავაც არეულია და ამჯერადაც ამას არავინ იმჩნევს. პიერი ღვინის ბოთლს ხსნის და ორ ჭიქას იღებს. სოფია დაღლილი სახით შემოდის.*

**პიერი:** აბა, როგორ არის საქმე, დაიძინა?

**სოფია:** როგორც იქნა...

**პიერი:** მგონი დღეს უფრო დიდი დრო დასჭირდა...

**სოფია:** კი, კინაღამ მეც ჩამეძინა.

**პიერი:** გამომართვი.

*ჭიქას აწვდის.*

**სოფია:** გმადლობ. ისეთი დაღლილი ვარ, ეს მართლა მჭირდებოდა.

**პიერი:** დღე როგორ გაატარეთ?

**სოფია:** არაფერი განსაკუთრებული. პედიატრთან მყავდა ბავშვი. მერე მაღაზიაში შევიარე პროდუქტებისთვის. დანარჩენი დრო სახლში ვიყავით. შენ? სამსახურში რა ხდება? მართლა, ზუსტად დღეს ვფიქრობდი, პასუხი როდის უნდა უთხრა?

**პიერი:** მალე.

*პაუზა. პიერი იღიმის.*

**სოფია:** რა ხდება?

**პიერი:** სად რა ხდება?

**სოფია:** შენს თავს რა ხდება?

**პიერი:** არაფერი.

**სოფია:** აბა, რატომ ჩაიღიმე შენებურად?

**პიერი:** და ეს „ჩემებურად ჩაღიმება“ რას ნიშნავს?

**სოფია** (*გულწრფელი და ცოტა მიამიტი ხმით*)**:** აი, კმაყოფილების ნიშნად რომ იცი ხოლმე. (*სოფიას საუბრით გამხიარულებული პიერი კიდევ იღიმის. პაუზა. შემდეგ სოფიას წინ პატარა სასაჩუქრე ყუთს დებს*). ეს რა არის? (*მაშინვე არ იღებს ყუთს, თითქოს ერთი სული არ ჰქონდეს, გახსნას. ბოლოს მაინც ხსნის და ყუთიდან საყურეებს იღებს*). რით დავიმსახურე?

**პიერი:** მოგწონს?

**სოფია:** ეს ბოდიშის მაგიერია?

**პიერი:** მადლობის მაგიერი.

**სოფია:** კი მაგრამ, რისთვის?

**პიერი:** კარგად იცი, რისთვისაც.

*სოფია საყურეებს აკვირდება.*

**სოფია:** ძალიან ლამაზია.

**პიერი:** იცი, რომ დავფიქრდი... მოკლედ, რეალურად ახლა გავაცნობიერე, როგორ მამაცურად ართმევ თავს ამ ყველაფერს.

**სოფია** (*ეშმაკურად*)**:** ე.ი. გამოვიცანი. ეს დანაშაულის გამოსასყიდი ქრთამია.

*პიერი იღიმის.*

**პიერი:** უბრალოდ, იმის თქმა მინდოდა, რომ... მიხარია, აქ რომ ხარ.

**სოფია:** სამაგიეროდ, შენ თითქმის არ ხარ აქ... ასე მგონია, 24 საათიანი სამუშაო რეჟიმი გაქვს.

**პიერი:** ჰოდა, მაგიტომაც... გავაანალიზე სიტუაცია და არა მგონია, სინიორეს შემოთავაზებას დავთანხმდე. ახლა ამის დრო არ არის. პლუს ნიკოლა...

**სოფია:** ანუ უარს ეტყვი?

**პიერი:** ალბათ, კი.რა ვიცი,ჯერ კიდევ ვერ გადავწყვიტე საბოლოოდ.

**სოფია:** უნდა დათანხმდე, პიერ! უკვე თვეებია, ამაზე მელაპარაკები.

**პიერი:** ვიცი, მაგრამ...

*ამ დროს ნიკოლა გამოდის თავისი ოთახიდან.*

**ნიკოლა:** მამა, შეიძლება ერთი წუთით დაგელაპარაკო?

**პიერი:** კი, რა თქმა უნდა.

*ნიკოლა ხვდება, რომ პიერსა და სოფიას საუბარი შეაწყვეტინა.*

**ნიკოლა:** მგონი ხელი შეგიშალეთ.

**პიერი:** არა, არა, არანაირად. მითხარი.

**ნიკოლა:** საჩქარო არაფერია. რაღაც რჩევა მინდოდა მეკითხა, მაგრამ მოიცდის... არ მინდა, საუბარი შეგაწყვეტინოთ. მერე ჩემთან შემოდი, კარგი?

**პიერი:** კარგი. მოვალ ცოტა ხანში.

**ნიკოლა:** მაგარია. გმადლობ.

*ნიკოლა საძინებელში ბრუნდება.*

**პიერი:** ფაქტია, რომ უკეთესად გამოიყურება. შენ რას იტყვი? დღეს მითხრა, რომ ფილოსოფიაში ძალიან კარგი ქულა მიიღო. ვგრძნობ, თანდათან საკუთარი თავის მიმართ ნდობა უბრუნდება და ეს ისე მახარებს... და, როგორც მივხვდი, მომავალ კვირაში წვეულებაზეა დაპატიჟებული...

**სოფია:** მართლა? კარგია.

**პიერი:** კი, კარგია. ცოტა ხალხში გაერევა. მისი ეს მუდმივი მარტოობა ძალიან მაღელვებს...

*პაუზა.*

**სოფია:** მოკლედ, ყველაფერი კარგად არისო.

**პიერი:** რაზე ამბობ?

**სოფია:** საშას პედიატრთან ვიზიტზე გეუბნები.

**პიერი:** ა, ჰო... და რაო ბატონმა პედიატრმა, როგორი ბიჭიაო?

**სოფია:** ქალბატონმა. ქალია ექიმი.

**პიერი:** ჰო, კარგი... და რა თქვა?

**სოფია:** ფიქრობს, რომ ძილს ნელ-ნელა დაარეგულირებს. ზუსტად შენსავით თქვა, *გასავლელი ეტაპიაო*.

**პიერი:** ჩემი აზრით, სამსახურში რომ გახვალ, ყველაფერი თავისით მოგვარდება. საშა მთელი დღე ბაგა-ბაღში იქნება. იქ უფრო დაიღლება და ღამითაც კარგად დაეძინება. შენ რას იტყვი?

**სოფია:** არ ვიცი. იმედია, ასე იქნება.

*სოფია იღიმის, მაგრამ მის ღიმილში პესიმიზმი იგრძნობა. პაუზა.*

**პიერი:** სხვა რამეზეც მინდოდა შენთან ლაპარაკი... მაისის დასაწყისში ერთი კვირით იტალიაში რომ ვაპირებდით წასვლას...

**სოფია:** მოგზაურობის გაუქმება გინდა?

**პიერი:** არა, არ *მინდა,* უბრალოდ, მგონი ახლა შესაფერისი მომენტი არ არის. (*სოფია არაფერს ამბობს*). აქეთ ჩემი სამსახური. აბა, რა ვიცოდი, ასეთი ამბები თუ იქნებოდა. მაგრამ მარტო მაგაშიც არ არის საქმე... უფრო მეტად, ნიკოლას საკითხი მაწუხებს. (*პაუზა*). ვიცი, რომ ეს მოგზაურობა შენთვის ნამდვილად მნიშვნელოვანი იყო. გინდოდა, ცოტა ხნით ერთად გაგვეტარებინა დრო. თან, დასვენება მართლა არც ერთს არ გვაწყენდა... მაგრამ, როგორ გითხრა?.. როგორც იქნა, სწავლას დაუბრუნდა, ცოტა კალაპოტში ჩადგა და... ვერ დავტოვებ აქ ასე, სრულიად მარტოს...

**სოფია:** ჩვენთან ერთად რომ წამოვიდეს?

**პიერი:** მაგაზეც ვიფიქრე, მაგრამ არა მგონია, კარგი აზრი იყოს. ისედაც ამდენ ხანს არაფერს სწავლობდა და ახლა მე თვითონ როგორ შევუწყო ხელი, რომ გაკვეთილებზე ჯდომის მაგიერ პლაჟზე მზეს ეფიცხებოდეს?! (*პაუზა*). ვიცი, იმედგაცრუებული ხარ, მაგრამ მგონი სხვა გამოსავალი არ გვაქვს.

**სოფია:** მესმის.

**პიერი:** ჯერჯერობით მისი მარტო დატოვება არ შეიძლება, ხომ ხვდები. ვგრძნობ, რომ სწორედ ახლაა გადამწყვეტი მომენტი და არ მინდა, რომ ზუსტად იმ დროს ვკრა ხელი, როცა...

**სოფია** (*საუბარს აწყვეტინებს*)**:** პიერ, გითხარი, რომ გავიგე. არ არის პრობლემა. გავაუქმოთ ეს სამოგზაურო ტური. ეს არც ისე მნიშვნელოვანია. სხვა დროს წავიდეთ.

**პიერი:** დარწმუნებული ხარ?

**სოფია:** კი.

*პიერი სოფიას ხელს სჭიდებს.*

**პიერი:** ან იქნებ... რა ვიცი... შეგიძლია, ჩემ გარეშე წახვიდეთ...

**სოფია:** ეს საყურეები მომინანქრებულია? მართლა ლამაზია. მართალია, ამ ეტაპზე ამით თავის მოწონების დიდი შესაძლებლობა არ მაქვს, მაგრამ ნამდვილად ძალიან ლამაზია. კიდევ ერთხელ გიხდი მადლობას.

*სოფია პიერს ცივად შეხედავს. ამ სიტყვებში - ,,კიდევ ერთხელ გიხდი მადლობას“ - ისეთი მწარე ირონია იგრძნობა, რომ პიერი ადგილზე შეშდება.*

**პიერი:** ჩემზე გაბრაზებული ხარ?

**სოფია:** არა, უბრალოდ, ცოტა სხვანაირად წარმომედგინა ეს ყველაფერი.

**პიერი:** რაზე ამბობ? (*პაუზა*). გპირდები, რომ როგორც კი ნიკოლას მდგომარეობა უფრო სტაბილური გახდება, აუცილებლად წავალთ სადმე. ისედაც, უფრო ხშირად გავალთ ხოლმე საღამოობით.

**სოფია:** ვიცი. ეს უბრალოდ *,,გასავლელი ეტაპია*“.

**პიერი:** რანაირად ლაპარაკობ?

**სოფია:** ბოდიში. ძალიან დავიღალე და მაგ დროს, ხომ იცი... ყურადღებას ნუ მომაქცევ... (პიერს *ღიმილიანი სახით* *ადებს ხელს*). საჩუქრისთვის გმადლობ.

*სოფია საყურეებს ყურებთან მიიტანს, რომ პიერს აჩვენოს, როგორ უხდება.*

**პიერი:** მომავალ კვირაში ლორანთან რომ ვვახშმობთ, ხომ გახსოვს?

**სოფია:** კი.

*პიერი დგება და სოფიას საყურეებზე უთითებს.*

**პიერი:** ხომ ხედავ, გქონია მათი გაკეთების მიზეზი... (*სიტუაციის განსამუხტად სოფია იღიმის, თუმცა ამ ღიმილში სევდა იგრძნობა*). ახლა ნიკოლასთან შევალ და მალე დავბრუნდები, კარგი? (*პიერი ნიკოლას ოთახთან მიდის და კარზე აკაკუნებს*). ნიკოლა?

*პიერი ნიკოლას ოთახში შედის. სოფია მარტო რჩება. ისმის მუსიკა. ეს შეიძლება იყოს ,,Lorsque vous n’aurez rien à faire” (,,თქვენი მოცალეობის ჟამს“*)*, მასნეს ოპერიდან ,,ქერუბიმი“. პაუზა. სოფია ნელ-ნელა გამოცლის ჭიქას. შემდეგ ნიკოლას დაყრილი ნივთების კრეფას იწყებს. ამას ძალიან ნელა, ამ მელანქოლიური მუსიკის ფონზე აკეთებს. თან ემჩნევა, რომ დაღლილობისგან ფეხზე ძლივს დგას. შეიძლება, რომ ეს პროცესი დროში ცოტა გაიწელოს, როგორც ნიკოლას პირველი მძაფრი ქმედების* (*მე-3 ეპიზოდი*) *უხმო, ვიზუალური პასუხი. ბინა თანდათან ძველებურ იერს იბრუნებს. სიბნელე.*

**8**

*შაბათის შუადღე. ნიკოლა ახალ საგაზაფხულო ქურთუკს იცვამს და სარკეში იყურება.*

**პიერი:** აბა, რას იტყვი?

**ნიკოლა:** აუ, არ ვიცი.

**პიერი:** ჩემი აზრით, ძალიან გიხდება.

**ნიკოლა:** ვითომ? ცოტა რაღაცნაირად ხო არ გამოვიყურები?

**პიერი:** როგორ რაღაცნაირად?

**ნიკოლა:** რა ვიცი, ცოტა სასაცილოდ.

**პიერი:** გეუბნები, კარგია-მეთქი. (*ნიკოლა ისევ სარკეში იყურება*). მაღაზიის წინ გავიარე, შემთხვევით ვიტრინაში დავინახე და... ვიფიქრე, რომ მოგეწონებოდა. თან, ხომ მითხარი, მომავალ კვირაში წვეულებაზე მივდივარო? ჰოდა, რაღაც ხომ უნდა ჩაიცვა.

**ნიკოლა:** დიდი მადლობა მამა, მაგრამ...

**პიერი:** რა?

**ნიკოლა:** დარწმუნებული არ ვარ, რომ ჩემი ასაკის ხალხი ასეთ ქურთუკებს ხმარობს.

**პიერი:** შენ რა, ხუმრობ? აი, მაგალითად... გამყიდველი, სულ ცოტათი იყო შენზე უფროსი და... ზუსტად ასეთი ეცვა.

**ნიკოლა:** მართლა?

**პიერი:** ისიც მითხრა, ამ სეზონზე ყველაზე მოდური ასეთი ქურთუკებიაო. თან, გულწრფელად გეუბნები, რომ გიხდება. უფრო ნათელ სახეს გიჩენს.

**ნიკოლა:** იცი, სიმართლე გითხრა, არა მგონია, იმ წვეულებაზე წავიდე.

**პიერი:** კი მაგრამ, რატომ? (*ნიკოლა მხრებს იჩეჩს*)*.* უნდა წახვიდე. ახალი მეგობრების შეძენა და ცოტა გართობა აუცილებელიც კია შენთვის. არ შეიძლება, ასე მუდმივად მარტო იჯდე შინ.

**ნიკოლა:** ვიცი, მაგრამ ჩემს თანატოლებთან თავს კომფორტულად ვერ ვგრძნობ. ნამდვილი სულელები არიან. აი, მაგალითად, ისე მოუთმენლად ელოდებიან, როდის შეუსრულდებათ 18 წელი, თითქოს ამით რამე განსაკუთრებული ცვლილება ხდებოდეს. მთელი სერიოზულობით ემზადებიან ამ დღის აღსანიშნავად. არა, დღესასწაული და გართობა კარგია, მაგრამ... აი, გახდი 18 წლის და მერე, რა? არაფერი. იმას თუ არ ჩავთვლით, რომ ღამის კლუბში შეგიშვებენ. მაგრამ მე არც ეგ მაინტერესებს. ვერ ვიტან ღამის კლუბებს.

**პიერი:** აბა, რა გაინტერესებს?

*ნიკოლა მხრებს იჩეჩს.*

**ნიკოლა:** მე ის უფრო გამეხარდებოდა, წლები ნელა რომ მემატებოდეს. რაც იზრდები, უფრო რთული ხდება ყველაფერი. ამდენი პასუხისმგებლობა, ამდენი პრობლემა. ბავშვობას რა ჯობია... თან, ცეკვაც არ ვიცი. მთელი საღამო კუთხეში უნდა ვიჯდე და სხვებს ვუყურო.

**პიერი:** ეგ რა პრობლემაა?! შეგვიძლია, სოფიას ვთხოვოთ დახმარება. მასზე კარგ მოცეკვავეს ვერც ინატრებ. უცებ გასწავლის რაღაც მოძრაობებს...

*ზუსტად ამ დროს შემოდის სოფია*.

**სოფია:** რაზე ლაპარაკობთ?

**პიერი:** ნიკოლას ვეუბნებოდი, რომ თავის დროზე დიდებული მოცეკვავე იყავი.

**სოფია:** რა სასაცილოა. (*პიერი იღიმის. სოფია პიერს მიმართავს*). არა, ნანახი მაინც არ მქონდეს შენი ცეკვა. მაგის შემდეგ ჩემზე, წესით, ხმას ვერ უნდა იღებდე.

*ნიკოლაც იღიმის*.

**ნიკოლა** *(სოფიას*)**:** რატომ, ცუდად ცეკვავს?

**სოფია:** უფრო, ვიტყოდი, საკუთარი სტილი აქვს.

**პიერი:** უნიკალური სტილი.

**სოფია:** იცოდი, რომ ზუსტად წვეულებაზე გავიცანით ერთმანეთი? ქორწილში...

**ნიკოლა:** არა, არ ვიცოდი.

**პიერი:** სოფია...

**სოფია:** მოკლედ, ყველა ცეკვავდა და სწორედ ამ დროს დავინახე პირველად მამაშენი... სცენაზე იყო ამხტარი და თავის საფირმო ,,რხევებს“ აკეთებდა.

**ნიკოლა** (*მხიარული, ღიმილიანი სახით*)**:** ეგ რაღაა?

**სოფია:** შენ რა, მამაშენის განთქმული ,,რხევები“ არ გინახავს?

**ნიკოლა:** არა.

**პიერი:** სოფია... ცეკვაში წაამეცადინე რა ცოტა... მომავალ კვირაში სტუმრად არის დაპატიჟებული.

**სოფია** (*ნიკოლას*)**:** ახლავე გაიგებ, ეგ რაც არის.

**პიერი:** რას აკეთებ?

*სოფია მუსიკას რთავს. ნიკოლა მხიარულად იღიმის*.

**პიერი:** აბა, პიერ, გვიჩვენებ კლასს?

**პიერი:** ამის გაკეთება მართლა აუცილებელია? (*სოფია თანხმობის ნიშნად მოგონილი სერიოზულობით აქნევს თავს*). თუ გავითვალისწინებთ, რომ ეს საშას გაღვიძების რისკის ფასად მიჯდება...

**ნიკოლა:** მიდი, მამა, მიდი!

**პიერი:** კარგი. მით უარესი თქვენთვის. იცოდეთ, თქვენ მთხოვეთ.

*პიერი მუსიკის რიტმზე იწყებს ცეკვას. სოფია და ნიკოლა გულიანად იცინიან. ამის გამო პიერი კიდევ უფრო ენერგიულად აგრძელებს.*

**სოფია:** ხომ ხვდები, ერთი ნახვით შეყვარების ,,მსხვერპლი“ ვარ.

**ნიკოლა:** წარმომიდგენია.

**პიერი:** ნუ, მესმის, რომ რთულია, ამას გულგრილად შეხედო.

**სოფია:** ამ დროს ყველამ შეწყიტა ცეკვა და პიერს უყურებდნენ. ყურადღების მიქცევის მშვენიერი მეთოდია, ვერაფერს იტყვი.

**ნიკოლა:** ამას როგორ შვრები?

**პიერი:** აი, ასე. შეხედე...

*ნიკოლა მოძრაობების გამეორებას ცდილობს და პიერს ცეკვაში ჰყვება.*

**ნიკოლა:** ასე?

**სოფია:** ოჰ, არა! არ მითხრა, რომ შენც...

**პიერი:** ასე, ასე. მშვენიერია! უკვე მზად ხარ წვეულებისთვის.

**სოფია:** ფურორს მოახდენ...

**პიერი:** აი, ეს მომწონს! შეხედე, როგორ უციმციმებს თვალები. ეს უკვე ნამდვილად ჩემი შვილია. ჩემი ვაჟია, ჩემი! (*სოფია იცინის. პიერი ნიკოლასთან ერთად ცეკვავს. შემდეგ სოფიაც უერთდებათ. სამივე ცეკვავს. შეიძლება, რომ თან მუსიკის ტექსტს აჰყვნენ და იმღერონ. ყველას მხიარული სახე აქვს. უცებ ნიკოლა ცეკვას წყვეტს და აღარ ინძრევა. თითქოს მისი გონება მთლიანად რაღაც სხვა ფიქრებმა მოიცვა. ისევ ისეთი ნაღვლიანი ხდება. დანარჩენებს ცეკვის პროცესში ტოვებს და თავისი ოთახისკენ მიდის*). ნიკოლა!

*სოფია მუსიკას თიშავს. ნიკოლა ოთახში შედის.*

**სოფია:** რა მოხდა?

**პიერი:** წარმოდგენა არ მაქვს. (*პიერი ნიკოლას ოთახის კართან მიდის*) ნიკოლა! (*კარი გასაღებითაა ჩაკეტილი*). ნიკოლა, რა დაგემართა?

**სოფია:** რამე ისე არ ვთქვით?

**პიერი:** ნიკოლა, გააღე კარი! გესმის?

*პაუზა. სიბნელე.*

**9**

*პიერის ბინა. მისაღებში ყველაფერი ძველებურად მოწესრიგებულია, როგორც ეს ნიკოლას გამოჩენამდე იყო. პიერი დივანზე ზის და თავი საქაღალდეში აქვს ჩარგული. კვირასაც მუშაობაშია გართული. სოფია საშას საბავშვო ეტლში სვამს და პარკში გასასეირნებლად ემზადება.*

**სოფია:** პიერ, შეიძლება ერთი წუთით დაგელაპარაკო?

**პიერი** (*საბუთებიდან თავის აუწევლად*)**:** რა თქვი?

**სოფია:** შეიძლება დაგელაპარაკო?

**პიერი:** მიდიხართ?

**სოფია:** კი, მაგრამ წასვლამდე რაღაც მინდა გითხრა... ხელს თუ არ შეგიშლი...

**პიერი:** კარგი. (*პაუზა. პიერი თავს სწევს*). რა ხდება?

**სოფია:** ვიცი, რომ მუშაობ, მაგრამ... ეს ძალიან მნიშვნელოვანია. (*ხანმოკლე პაუზა*). ეს წუთია მე... მოკლედ, ნიკოლას ნივთებს ვალაგებდი და მის ოთახში რომ შევედი... მოკლედ...

**პიერი:** მითხარი!

**სოფია:** დანა ვიპოვე.

**პიერი:** რაა?

**სოფია:** სამზარეულოს დანა... პრინციპში, ეს არაფერს ნიშნავს, თუმცა...

**პიერი:** მის ოთახში?

**სოფია:** კი. ლეიბის ქვეშ ედო. ავიღე, რა თქმა უნდა, მაგრამ მგონია, რომ უნდა დაელაპარაკო (*პიერი ღრმად ჩაისუნთქავს და ფურცლებს გვერდით მიყრის*). შენი ანერვიულება არ მინდოდა, მაგრამ ჩავთვალე, რომ ეს უნდა გცოდნოდა.

**პიერი:** დანარაში სჭირდება?

**სოფია:** არ ვიცი.

**პიერი:** ფიქრობ, რომ... (*მკლავზე ისვამს ხელს*). აღარაფერი მესმის. კი მაგრამ, ასე რატომ იქცევა? მეგონა... არადა, თითქოს უკეთ გამოიყურება, არა? (*სოფია მხრებს იჩეჩს*). შენ ასე არ ფიქრობ?

**სოფია:** არ ვიცი.

**პიერი:** ამ ბოლო დროს სულ იღიმის. სკოლაშიც დაიწყო სიარული... აშკარად უკეთ არის.

**სოფია:** კი.

**პიერი:** აბა, მაშ ამას რატომ აკეთებს?

**სოფია:** მე მგონი, ჯობია, თვითონ მას დაელაპარაკო და ყველაფერი გაარკვიო. (*პაუზა*). შენი ვარაუდებით ნერვებს ნუ დაიგლეჯ.

**სოფია:** მაპატიე. კი, მართალი ხარ... მიდიხართ პარკში?

**სოფია:** კი, წავალთ ცოტა ხნით, სანამ ჯერ კიდევ კარგი ამინდია. ჩვენთან ერთად წამოსვლას არც გთავაზობ...

**პიერი:** ჰო, აბა, როგორ?! ხომ ხედავ, რა დღეში ვარ. ეს საბუთები ხვალისთვის მზად უნდა მქონდეს.

**სოფია:** ჩვენ ცოტა სუფთა ჰაერს ჩავყლაპავთ და მალე დავბრუნდებით. ხომ, ჩემო პატარა კაცუნია? (*სოფია ისევ პიერს შეხედავს და ხვდება, რომ თავის ფიქრებშია ჩაძირული).* ასე ნუ ნერვიულობ. ის ფაქტი, რომ ჯერ მდგომარეობიდან ბოლომდე არ გამოსულა, სრულიად ნორმალურია. დრამატიზება საჭირო არ არის. მართალი ხარ, ნამდვილად უკეთესადაა და ეს იმ ყველაფრის წყალობით, რასაც შენ უკეთებ.

*პიერმა აღარ იცის, რა იფიქროს. უამრავი საშინელი აზრი მოსდის თავში.*

**პიერი:** ასე გგონია? (*ამ დროს ნიკოლა გამოდის თავისი ოთახიდან*). აჰ, ნიკოლა...

**ნიკოლა:** სასეირნოდ მიდიხართ?

**სოფია:** მარტო მე და საშა. მამაშენი სახლში რჩება. ბევრი სამუშაო აქვს.

**პიერი:** სხვათა შორის, შენთან მინდა დალაპარაკება, სანამ საქმეს მივუბრუნდები.

**ნიკოლა:** ახლა?

**პიერი:** კი.

**ნიკოლა:** და რაზე?

**სოფია:** მაშინ მე დაგტოვებთ... კარგი?

**პიერი:** კარგი. დროებით, ძვირფასო. კარგად გაერთეთ.

**სოფია:** დროებით.

*სოფია საშას ეტლთან ერთად გადის.*

**ნიკოლა:** რა ხდება? (*პაუზა*). რამე პრობლემაა?

**პიერი:** კი. (*ხანმოკლე პაუზა. პიერი ამ დელიკატური საუბრის დასაწყებად შესაბამისი სიტყვების მოძებნას ცდილობს*). რატომ მალავ დანას ლეიბის ქვეშ?

**ნიკოლა:** რაა?

**პიერი:** შენი ლეიბის ქვეშ დანა იდო. არ იცოდი? (*ხანმოკლე პაუზა*). რისთვის გინდოდა?

**ნიკოლა:** ისე.

**პიერი:** რას ჰქვია ,,ისე“?

**ნიკოლა:** იმას, რომ ისე, უბრალოდ, ყოველი შემთხვევისთვის.

**პიერი:** და რა შემთხვევისთვის?

**ნიკოლა:** რა ვიცი, აი, მაგალითად, სახლი რომ გაძარცვონ... ან... ასე უფრო დაცულად ვგრძნობდი თავს. (*პაუზა. ნიკოლა კარგად ხედავს, რომ მამამისი არ უჯერებს*). რამდენიმე ღამის წინ თითქოს რაღაც ხმაური შემომესმა, მაგრამ ვერავინ დავინახე. მაგის მერე მეშინოდა და... ხანდახან შიშისგან ცოტა მეჩვენება ხოლმე ეგეთი რაღაცები... მე მგონი, ამ ყველაფერზე ამხელა ამბის ატეხა არ ღირდა.

(*პაუზა*).

**პიერი:** მკლავები მაჩვენე.

**ნიკოლა:** რა?

**პიერი:** შენი მკლავები მაჩვენე!

**ნიკოლა:** არა.

*პიერი ძალით უჭერს ხელს და მკლავზე ახალ კვალს ამჩნევს.*

**პიერი:** ნიკოლა... (*რამდენიმე წამს უხმოდ შეჰყურებენ ერთმანეთს*). რატომ აკეთებ ამას?

**ნიკოლა:** რას?

**პიერი:** ძალიან კარგად იცი, რასაც. (*ნიკოლა მხრებს იჩეჩს*). ამიხსენი, ამას რატომ აკეთებ?

**ნიკოლა:** არ ვიცი.

*ნიკოლას მოკლე და უაზრო პასუხების გამო პიერს საშინლად გაღიზიანებული გამომეტყველება აქვს.*

**პიერი:** არ მინდა, რომ შენს თავს რამე აუტეხო, გესმის?

**ნიკოლა:** მსგავსი არაფერია.

**პიერი:** ამ ნაკაწრებს შეხედე. ჩემთვის ეს მაგას ნიშნავს.

**ნიკოლა:** პირიქით.

**პიერი:** რა ,,პირიქით“?

**ნიკოლა:** არაფერი.

**პიერი:** რას ჰქვია, არაფერი?! ამიხსენი, ნიკოლა. ამიხსენი!

*ნიკოლა შესაფერის სიტყვებს ეძებს.*

**ნიკოლა:** ეს, როგორ გითხრა... მათავისუფლებს.

**პიერი:** რისგან გათავისუფლებს? (*ნიკოლა მხრებს იჩეჩს*). *რისგან* გათავისუფლებს?

**ნიკოლა:** როცა საშინლად აფორიაქებული ვარ, მე... ამ ფორმით ბრაზისგან და შფოთვისგან ვთავისუფლდები...

**პიერი:** და რა გაშფოთებს? (*პაუზა. მოუთმენლად)* ნიკოლა... რა გაშფოთებს? (*პაუზა. პიერი თავს ხელში იყვანს*). აღარ მინდა, რომ მსგავსი რამ კიდევ გაიმეორო.

**ნიკოლა:** მაგრამ...

**პიერი:** საკითხი დახურულია. გიკრძალავ ამის კეთებას. გასაგებია? (*პაუზა*). ნიკოლა, გასაგებია?

**ნიკოლა:** კი.

**პიერი:** ვერ შევეგუები ამ ფორმით... არის ცხოვრებაში რაღაცები, რაც არ უნდა გააკეთო. თან დანა... ხვდები მაინც, რამხელა საფრთხეს უქმნი შენს თავს?

**ნიკოლა:** ვინ იპოვა, სოფიამ?

**პიერი:** რა მნიშვნელობა აქვს?!

**ნიკოლა:** ჩემს ნივთებში რატომ იქექება?

**პიერი:** შენს ნივთებში კი არ იქექება, კეთილ ნებას იჩენს და შენს ლოგინს ალაგებს. აბა, შენ ამას არასდროს აკეთებ და!..

**ნიკოლა:** (*ცდილობს, საუბრის სხვა საკითხზე აქცენტირებით სიტუაცია შეამსუბუქოს, როგორც ეს მოზარდებს სჩვევიათ)*: ჰო, მაგრამ, მაინც...

**პიერი:** რა თქვი?

**ნიკოლა:** რა და ეს იმის უფლებას არ აძლევს, რომ...

**პიერი** (*ლაპარაკს აწყვეტინებს*)**:** რის უფლებაზე მელაპარაკები?შენ აცნობიერებ საერთოდ შენს საქციელს, რომ სამზარეულოს დანას იყენებ...

**ნიკოლა:** მაგისთვის არ შემიტანია-მეთქი, უკვე გითხარი. უბრალოდ, ჩემთვის მინდოდა მქონოდა, თავდაცვისთვის.

**პიერი:** თავდაცვისთვის? კი მაგრამ, რისგან უნდა დაიცვა თავი, რას მიედ-მოედები? ხვდები, რამდენად უაზრო რაღაცას ამბობ?

**ნიკოლა:** მაშინ შენ რატომ გაქვს თოფი?!

**პიერი:** რაა?

**ნიკოლა:** დიახ, საკუჭნაოში, კარადის გვერდით თოფი დევს.

**პიერი:** რა? აჰ, კი. მაგრამ...ეს... ეს რა შუაშია. ეგ... (*ნიკოლა უყურებს და ელოდება, რას იტყვის*). ეგ საჩუქარია.

**ნიკოლა:** საჩუქარი?

**პიერი:** კი... და ჩვენს საუბართან ამას არანაირი კავშირი არ აქვს, ნიკოლა.

**ნიკოლა:** ვინ გაჩუქა?

*პიერს ეტყობა, რომ ამ თემაზე საუბრის დიდი სურვილი არ აქვს, მაგრამ თავს ვალდებულად თვლის, გარკვეული განმარტება გააკეთოს.*

**პიერი:** მამაჩემმა. ძალიან დიდი ხნის წინ. ნადირობაზე გიჟდებოდა. ჰოდა, ეგ სანადირო თოფია. ხომ ხედავ, არაფერი განსაკუთრებული. ,,თავდაცვისთვის“ არ ვიყენებ.

**ნიკოლა:** სანადირო თოფი რატომ გაჩუქა?

**პიერი:** ალბათ ფიქრობდა, რომ ამით მასიამოვნებდა; რომ ერთად ვივლიდით სადადიროდ; რომ... მაგრამ, რა თქმა უნდა, არასდროს გამომიყენებია. ვერ ვიტან ნადირობას და ვერაფერს, რაც მასთან არის დაკავშირებული.

**ნიკოლა:** აბა, მაშ რატომ ინახავ?

**პიერი:** სიმართლე თუ გინდა, აღარც მახსოვდა, რომ მქონდა... სარდაფში იდო წლების განმავლობაში. მაშინ ვიპოვე, როცა... ჩემი ბარგი რომ მომქონდა... და კარადის უკან დავდე... დროებით. იმიტომ, რომ ამ ბინას სარდაფი არ აქვს. უაზრო პროექტი რომ არის...

**ნიკოლა:** დატენილია?

**პიერი:** ნიკოლა... მგონი სხვა თემაზე გადავედით. (*ხანმოკლე პაუზა*). ასე რატომ იქცევი? გულწრფელად მაინტერესებს. იმიტომ, რომ მართლა ვერ ვხვდები...

**ნიკოლა:** ვიცი.

*პაუზა.*

**პიერი:** შენს ძველ სკოლაში რა შეგემთხვა? (*ნიკოლა არ პასუხობს*). მგონი, დროა, რომ ამაზე დამელაპარაკო, არა? (*პაუზა*). ცხადია, რაღაც მოხდა, რაღაც სერიოზული... ასე რომ არ იყოს, ასეთ რამეებს არ გააკეთებდი. (*პაუზა*). ნიკოლა, თუ არაფერს მეტყვი, ვერაფერს მივხვდები და ვერც დაგეხმარები.

**ნიკოლა:** მაგაზე ლაპარაკის სურვილი არ მაქვს.

*პაუზა.*

**პიერი:** ყოველ შემთხვევაში, უარყოფითი ემოციებისგან დასაცლელად, ჯობია სხვა საშუალებებს მიმართო. სპორტზე რატომ აღარ დადიხარ? შეგიძლია, პარკში ირბინო. თუ გინდა, ერთად ვირბინოთ. შაბათობით, მაგალითად... ან სხვა ნებისმიერ დროს. მაგრამ ძველებურად აღარ უნდა გააგრძელო. არავითარ შემთხვევაში! გესმის? (*ხანმოკლე პაუზა. პიერი ნიკოლას ხელს სჭიდებს*). რამეს ვნახავ სადეზინფექციოდ.

**ნიკოლა:** არ მინდა, პატარა ნაკაწრია რა.

*ხანმოკლე პაუზა. პიერი მზრუნველობით და სიყვარულით ადებს მხრებზე ხელს.*

**პიერი:** იცოდე, როცა შენს თავს რამე ცუდს უკეთებ, ეს იგივეა, მე დამიშავო რამე.

**ნიკოლა** (*საყვედურნარევი ცივი ხმით*)**:** შენ კიდევ იცოდე, როცა დედას რამე ცუდს უკეთებ, ეს იგივეა, მე დამიშავო რამე.

*პიერს თითქოს ელდა ეცა. პაუზა. სიბნელე.*

**10**

*შაბათის საღამო*. *პიერი სარკის წინ ჰალსტუხს* *იკრავს. მის ზურგს უკნიდან შემოდის ნიკოლა ჩიპსით სავსე თასით ხელში და დივანზე თავსდება.*

**პიერი:** ეგ რა არის, ჩიპსი?

**ნიკოლა:** კი.

**პიერი:** არ გინდოდა, რამე უფრო საინტერესოთი რომ დაკავებულიყავი? (*ნიკოლა მიუხვედრელი სახით უყურებს*). შაბათია, რა ვიცი, თან საღამო...

**ნიკოლა:** და მერე?

**პიერი:** მაგალითად, კინოში რომ წასულიყავი მეგობრებთან ერთად...

**ნიკოლა:** მეგობრები არ მყავს.

**პიერი:** ამას რატომ ამბობ?

**ნიკოლა:** იმიტომ, რომ სიმართლეა.

*ხანმოკლე პაუზა.*

**პიერი:** ადრე გყავდა... სებასტიანს ნახულობდი ხშირად. და... რა ერქვა? მატეო... გრძელი თმა რომ ჰქონდა... რატომ აღარ ხვდები? (*პაუზა*). და იმ წვეულებაზე რომ მელაპარაკებოდი...

**ნიკოლა:** მამაა...

**პიერი:** რა იყო?

**ნიკოლა:** გეყოფა რა.

*ოთახში სოფია შემოდის საღამოს კაბით.*

**სოფია:** ძვირფასო, ჩემი საყურეები ხომ არ გინახავს? ორი წუთის წინ ხელში მეჭირა და სად გაქრა, ვერ გავიგე...

**პიერი:** რა? არა. საძინებელში ნახე?

**სოფია:** ყველგან ვნახე... წარმოუდგენელი ამბავია. უკვე ნერვები მეშლება.

*პიერის მობილური ტელეფონი რეკავს.*

**პიერი:** აჰ... ერთი წუთით. ალო? დიახ... დიახ...

*პიერი გადის. სოფია ტუჩსაცხს ისვამს სარკესთან.*

**ნიკოლა:** შენ ხომ არ გინახავს?

**ნიკოლა:** რაზე მეუბნები?

**სოფია:** აი, მომინანქრებულ საყურეებზე, მამაშენმა რომ მაჩუქა. წეღან აქ მქონდა...

**ნიკოლა:** არა.

**სოფია:** ამ ბოლო დროს ყველაფერი მეკარგება...

*პაუზა*.

**ნიკოლა:** ეგ კაბა ძალიან გიხდება.

**სოფია:** გმადლობ კომპლიმენტისთვის.

**ნიკოლა:** არა, მართლა გეუბნები. მშვენივრად გამოიყურები. (*სოფია იღიმის*). სად მიდიხართ?

**სოფია:** არაფერი განსაკუთრებული... მეგობრებთან ვართ ვახშმად მიწვეული. ლორანს იცნობ?

**ნიკოლა:** არა.

**სოფია:** კი ვამბობ, განსაკუთრებული არაფერია-მეთქი, მაგრამ სიმართლე რომ გითხრა, ზუსტად ასეთი შემთხვევაა. საშას დაბადების შემდეგ, პრაქტიკულად, პირველად ვატარებთ საღამოს სხვაგან. ერთ რჩევას მოგცემ - ნორმალური ცხოვრება თუ გინდა, შვილები არასდროს იყოლიო! (*სოფია იღიმის, მაგრამ თან მაშინვე ამატებს*). ვხუმრობ.

**ნიკოლა:** იცი, ვხვდები, რომ... მოკლედ, ჩემთან ერთად ცხოვრება შენი არჩევანი არ იყო. ჰოდა, ვაფასებ იმას... ჩემი აქ გადმოსვლის წინააღმდეგი რომ არ იყავი.

**სოფია:** და რატომ უნდა ვყოფილიყავი წინააღმდეგი?

**ნიკოლა:** რა ვიცი.

**სოფია:** შენ საშას ძმა ხარ. ეს შენი სახლიც არის.

**ნიკოლა:** კარგი.

*ნიკოლას სევდიანი სახე აქვს. სოფია უცებ ხვდება მიზეზს.*

**სოფია:** ისევ იმ გოგოზე ფიქრობ? (*ნიკოლა გაკვირვებით შეხედავს*). მამაშენმა მომიყვა... ანუ მითხრა, რომ როგორც იქნა, აუხსენი, შენს ძველ სკოლაში რაც შეგემთხვა...

**ნიკოლა:** მაინც, რა მოგიყვა?

**სოფია:** მხოლოდ ის მითხრა, რომ... მოკლედ, შეყვარებული გყავდა, მერე დაშორდით და... (*პაუზა.* *კეთილგანწყობილი ტონით*). ნუ ნერვიულობ, ხდება ხოლმე ასე. აი, ნახავ, ცოტა ხანში ეს ისტორია აღარც კი გემახსოვრება.

*ამ დროს პიერი შემოდის*.

**პიერი:** ცუდი ამბავი მაქვს - ლეტიციამ გადაგვაგდო.

**სოფია:** რაა?

**პიერი:** ამ წამს ველაპარაკე.

**სოფია:** შენ რა, ხუმრობ?

**პიერი:** ცუდად არის.

**სოფია:** კი, მაგრამ, ეს რა საქციელია?! ხომ შეეძლო, ცოტა ადრე გავეფრთხილებინეთ.

**პიერი:** ვწუხვარ.

**სოფია:** ასე უცებ რა დაემართა?

**პიერი:** ათასი ბოდიში მიხადა, მაგრამ ტემპერატურამ ამიწიაო და...

**სოფია:** არა, ასე მაინც არ შეიძლება. ასე, ბოლო წუთზე დარეკვა... და ახლა რა უნდა ვქნათ?

**ნიკოლა:** ეს ლეტიცია ვინ არის?

**პიერი:** ის ქალია, საშა ვისთვისაც უნდა დაგვეტოვებინა ამ საღამოს.

**სოფია:** მარის რომ დაურეკო?

**პიერი:** ეგ უკვე გავაკეთე, მაგრამ არ სცალია.

**სოფია:** მაგარია. ძლივს სადღაც ვაპირებდით გასვლას და...

**პიერი:** როგორ მოვიქცე? ლორანი გავაფრთხილო, რომ ვეღარ მივდივართ?

*სოფია ამოიოხრებს.*

**ნიკოლა:** მე რომ დავიტოვო საშა?

**პიერი:** შენ?

**ნიკოლა:** რა ვიცი, თქვენ თუ გენდომებათ. მე მიხედვა შემიძლია.

**პიერი:** დარწმუნებული ხარ?

**ნიკოლა** (*ისეთი ტონით, თავისთავად ცხადიაო*)**:** კი.

*სოფია ყოყმანობს.*

**პიერი** (*სოფიას*)**:** აბა, რას იტყვი?

**სოფია:** არა, ნიკოლა. შენი მხრიდან ძალიან კარგი საცქიელია, მაგრამ...

**პიერი:** რატომ არა?

**სოფია:** არა, პიერ. ცოტა დიდი რომ იყოს, კიდევ შეიძლებოდა, მაგრამ თოთოა ჯერ...

**ნიკოლა:** თქვენი საქმის თქვენ იცით... მე, უბრალოდ, დასახმარებლად შემოგთავაზეთ...

**სოფია:** ძალიან მესიამოვნა, მართლა. მაგრამ მაინც მგონია, რომ უკეთესი იქნება...

**პიერი:** დარწმუნებული ხარ? იმიტომ, რომ...

**სოფია:** კი. კიდევ ერთხელ გმადლობ ნიკოლა, მაგრამ ასე ჯობია. პიერ, დაურეკე ლორანს და უთხარი, ნუღარ დაგველოდებიან.

**ნიკოლა:** როგორც თქვენ გინდათ.

*ნიკოლა გადის. პიერი მოღუშული სახით უყურებს სოფიას*.

**სოფია:** რა იყო?

**პიერი:** არაფერი.

**სოფია:** აბა, ასე რატომ მიყურებ?

**პიერი:** შენი აზრით? გულწრფელად შემოგვთავაზა დახმარება. ვერ ვხვდები, უარი რატომ უთხარი?

**სოფია:** ვერ ხვდები?

**პიერი.** ვერა. ის მისი უმცროსი ძმაა.

**სოფია:** მერე რა?

**პიერი:** მერე ის, რომ, მასზე ზრუნვა შეუძლია.

**სოფია:** რა ვიცი, მე ასე დარწმუნებული არ ვარ. საშა ჯერ ძალიან პატარაა და თან...

**პიერი:** თან? (*პაუზა*). მუდმივად შავ ფერებში ხედავ ყველაფერს.

**სოფია:** შავ ფერებში დანახვა ჯობია საერთოდ ვერაფრის შემჩნევას.

**პიერი:** მაგით რისი თქმა გინდა?

**სოფია:** არაფრის.

**პიერი:** არა, არა, მითხარი, აბა, რას ვერ ვხედავ?

**სოფია:** დაივიწყე.

**პიერი:** გულწრფელად ფიქრობ, რომ ნიკოლას იმის უნარი არ აქვს, მძინარე ძმას ყურადღება მიაქციოს? (*სოფია არ პასუხობს*). უნდა ვენდოთ, სოფია. აბა, ისე როგორ გინდა, ამ მდგომარეობიდან გამოძვრეს?

**სოფია:** ის... ძალიან კარგად იცი, რომ ჯერ მთლად სტაბილური არ არის. ნელ-ნელა გამოდის დეპრესიიდან. თანაც... არ გეწყინოს, მაგრამ ჩემს შვილს ვერ ვანდობ ასეთ...

**პიერი:** ასეთ...? (*სოფია არ პასუხობს. ამ დროს ნიკოლა გამოჩნდება. კართან დგას და ხელში საყურეები უჭირავს. პიერი და სოფია მის შემოსვლას ვერ ამჩნევენ*).

**სოფია:** გეყოფა!

**პიერი:** თქვი!

**სოფია:** ფაქტია, რომ უცნაური ბიჭია, პიერ და ახლა, ძალიან გთხოვ, არ შემეწინააღმდეგო. ზედმეტად უცნაურიც კი. ხანდახან ისეთი არაადეკვატური გამოხედვა აქვს... ის... მოდი რა, სიმართლეს თვალი გავუსწოროთ და ვაღიაროთ, რომ მთლად დალაგებული ვერ არის.

*უცებ სოფია ნიკოლას შეამჩნევს. სოფიას გაშეშებულ მზერაზე პიერიც მისკენ ბრუნდება.*

**პიერი:** ნიკოლა... აქ რას აკეთებ? (*პაუზა*). ნიკოლა, შენ... აჰ, საყურეები იპოვე?

**სოფია:** სად იყო?

*პაუზა. ნიკოლა გაქვავებულივით დგას.*

**პიერი:** ნიკოლა, არ იფიქრო, რომ... იმიტომ ვკამათობდით...მოკლედ, ხომ იცი, რა სიტუაციაც იყო... ამას შენთან არავითარი კავშირი არ აქვს... ხასიათი გაგვიფუჭდა, რომ ვეღარ წავედით და... ხომ გესმის? სოფია ცოტა განერვიულდა, მაგრამ ნამდვილად არ ფიქრობს შენზე იმას, რაც თქვა. მისმენ? (*პაუზა*). ნიკოლა, შენ გელაპარაკები...

*ნიკოლა ნელი ნაბიჯით უახლოვდება სოფიას და საყურეებს აძლევს.*

**ნიკოლა:** ჰოლში იყო.

*ნიკოლა თავისი ოთახისკენ ბრუნდება.*

**პიერი:** ნიკოლა? (*ნიკოლა უკან არ იხედება*). ნიკოლა!

*ნიკოლა გადის. პიერი და სოფია ოთახში მარტო რჩებიან. პიერი მძიმედ სუნთქავს. შემდეგ სოფიას მწყრალად და საყვედურით სავსე თვალებით შეხედავს. სიბნელე.*

**11**

*ანას ბინა. ნიკოლა მარტოა და რვეულში რაღაცას წერს. უცებ კარი იღება და ანა შემოდის, რომელიც ნიკოლას დანახვაზე შეკრთება.*

**ანა:** ნიკოლა? შემაშინე... აქ რას აკეთებ? (*პაუზა*). შეგეძლო, გაგეფრთხილებინე, რომ... რა ვიცი. (*ანა ნიკოლას უახლოვდება და სიყვარულის გამომხატველი ჟესტიკულაციით ადებს ხელს*). კარგად ხარ?

**ნიკოლა:** შენ?

**ანა:** ძალიან მიხარია შენი დანახვა. მე მელოდებოდი? (*ნიკოლა მხრებს იჩეჩს*). რა გჭირს?

**ნიკოლა:** არაფერი. შენთან ლაპარაკი მინდოდა.

**ანა:** გაქვს კიდევ ცოტა დრო? რომელი საათია? ახლა სკოლაში არ უნდა იყო?

**ნიკოლა:** იქიდან მოვდივარ.

**ანა:** რამეს ხომ არ დალევ ან...

**ნიკოლა:** არა, გმადლობ.

*ანა ჯდება.*

**ანა:** როგორ ხარ? ათასჯერ მაინც მოგწერე, მაგრამ შენ არასდროს მპასუხობ... მომიყევი, აბა, როგორ ხარ, რას შვრები?

**ნიკოლა:** ისე, რა. მაგიტომაც მინდოდა შენი ნახვა. რაღაც მინდა გკითხო...

**ანა:** რა ხდება?

**ნიკოლა:** მაინტერესებს, თუ... მოკლედ, აზრი შევიცვალე.

**ანა:** რასთან დაკავშირებით?

**ნიკოლა:** იმაზე, რომ... როგორ ფიქრობ, შემიძლია, რომ საცხოვრებლად ისევ აქ დავბრუნდე?

**ანა:** აქ? კი მაგრამ, რატომ? ანუ იმის თქმა მინდოდა... იქ ცუდად ხარ? (*ნიკოლა მხრებს იჩეჩს*). მეგონა, კარგად მოეწყვე. მამაშენმა მითხრა, რომ ახალი სკოლითაც კმაყოფილი ხარ... არა? (*პაუზა*). რატომ არასდროს მპასუხობ? იმდენი შეტყობინება დაგიტოვე ავტო-მოპასუხეზე...

**ნიკოლა:** ვიცი. ბოდიში.

**ანა:** ჩემზე გაბრაზებული ხარ?

**ნიკოლა:** არა.

*პაუზა.*

**ანა:** ბოლო პერიოდში ცოტა გვიჭირდა ურთიერთობა, რაც მართალია, მართალია. მაგრამ ძალიან მიხარია, ჩემთან მოსვლა და ლაპარაკი რომ გადაწყვიტე. მომენატრე.

**ნიკოლა:** მეც.

*ანა იღიმის.*

**ანა:** აქ დაბრუნება რატომ გინდა?.. შენ თუ ასე გირჩევნია, კი, ბატონო. ეს შენი სახლიც არის. აგერ, შენი ოთახიც... მაგრამ მამაშენს თუ ელაპარაკე ამ თემაზე?

**ნიკოლა:** არა.

*პაუზა*.

**ანა:** ნიკოლა,რა ხდება?

**ნიკოლა:** იქ თავს კარგად ვერ ვგრძნობ. იმედი მქონდა... ვფიქრობდი... (წინადადებებს *არ ამთავრებს*). მაგრამ, საბოლოოდ, ისე აღმოჩნდა, რომ იქ ჩემი ადგილი არ არის.

**ანა:** ამას რატომ ამბობ? პიერს თითქოს ასეთი ვერაფერი შევატყვე...

**ნიკოლა:** ფაქტია, რომ ხელს ვუშლი, ხომ ვხედავ. თანაც ისეთი წნეხის ქვეშ ვყავარ...

**ანა:** მამაშენს?

**ნიკოლა:** კი. თვითონ ვერც ხვდება, მაგრამ გაუთავებლად ჩემს სწავლაზე მელაპარაკება. თითქოს ამის გარდა ამ ცხოვრებაში სხვა არაფერი არსებობდეს.

**ანა:** ეს ნორმალურია. შენზე ზრუნავს.

**ნიკოლა:** არაა. მე საერთოდ არ ვაინტერესებ, ანუ ვინც და როგორიც ვარ სინამდვილეში. მას მხოლოდ ის უნდა, რომ თავისნაირი ვიყო და მეც ეგრე ავიწყო ცხოვრება, კარიერა. მაგრამ მე სამართლის შესწავლის არანაირი სურვილი არ მაქვს და არც ადვოკატობა მინდა. ეგეთი რაღაცები საერთოდ არ მაინტერესებს.

**ანა:** ვიცი. (*პაუზა*). ადრე მწერლობაზე ოცნებობდი.

**ნიკოლა:** კი, ასე იყო.

*ანა ნიკოლას უღიმის.*

**ანა:** ისევ წერ? (*ნიკოლა მხრებს იჩეჩს, მაგრამ ისე, რომ ამ მოქმედებაში თანხმობა იგრძნობა*). ჩემს ძმას მაგონებ. ორივე შემოქმედებითი პერსონები ხართ.

**ნიკოლა:** მე მთლად ასე ვერ ვიტყოდი. თან, თუ გავითვალისწინებთ, რომ ის სადაზღვევო აგენტი გახდა... რა მეთქმის, დიდი მადლობა ამ შედარებისთვის.

*ანა იღიმის.*

**ანა:** ჰოდა, ზუსტად მაგაშია საქმე. მან თავისი შანსი არ გამოიყენა. არადა, დარწმუნებული ვარ, რომ მოეწადინებინა, ბევრი კარგი რამის გაკეთება შეეძლო. შენზეც დარწმუნებული ვარ, რომ თუ მოინდომებ, შეძლებ.

*პაუზა*.

**ნიკოლა:** ასეა თუ ისე, იქ კარგად ვერ ვარ. ისეთი შეგრძნება მაქვს, რომ ჩემი თავის რწმენას ვეღარასდროს დავიბრუნებ.

**ანა:** ამას ნუ ამბობ...

**ნიკოლა:** არა, მართლა. ნამდვილ არარაობად ვგრძნობ თავს... კარგად ვხედავ, ჩემზე რასაც ფიქრობენ. მათ თვალებში ვკითხულობ, თუნდაც თქმით საწინააღმდეგოს მეუბნებოდნენ... თან, არ მინდა, ჩემ გამო იმედგაცრუებული დარჩეს...

**ანა:** რას ამბობ? (*პაუზა*). მამაშენს შენთვის ყველაფერი საუკეთესო უნდა, ნიკოლა. უბრალოდ, თქვენ განსხვავებულები ხართ... და ჩემი აზრით, ახლა შენზე ნაკლებად არც ის უნდა იყოს ზეგავლენის ქვეშ მოქცეული, თორემ თვითონ დიდი სურვილი არ უნდა ჰქონდეს... ახალ შემოთავაზებაზე გითხრა რამე?

**ნიკოლა:** არა, არ ვიცი. რა ხდება?

**ანა:** სინიორეს ეკონომიკური პროგრამის მომზადებაში უნდა დაეხმაროს. დიდი ხანია, მსგავს წინადადებას ელოდა. მისთვის ეს ძალიან მნიშვნელოვანია... მამამისი საჯარო პირი იყო. მუნიციპალურ მრჩევლად მუშაობდა წლების განმავლობაში. იცოდი?

**ნიკოლა:** არა.

**ანა:** ჰოდა, მგონია, რომ ეს ყველაფერი შემთხვევით არ ხდება. რაღაცნაირად, თითქოს მის გაკვალულ გზას მიჰყვება...

**ნიკოლა:** მისი ნაჩუქარი თოფი რომ აქვს, იცი?

**ანა:** რა თოფი?

**ნიკოლა:** ნადირობისთვის... მომიყვა, რომ მამამისმა სანადირო თოფი აჩუქა.

**ანა:** შეიძლება, არ ვიცი.

**ნიკოლა:** დღემდე ინახავს თავის სახლში. მე თვითონ ვნახე. მითხრა, რომ ვერ იტანს ნადირობას, მაგრამ ამას რომ ამბობდა, ისეთი შეგრძნება მქონდა, უფრო მამამისს გულისხმობდა. (*ანა იღიმის, თითქოს ამით ნიკოლას მიანიშნებს, რომ მართალია*). ერთმანეთს რატომ აღარ ელაპარაკებიან?

**ანა:** გრძელი ისტორიაა... პაპაშენი ნამდვილად ისეთი კაცი იყო... თავისებური.

**ნიკოლა:** ანუ?

**ანა:** პიერის მიმართ დიდი მზრუნველობა არასდროს გამოუჩენია. სულ წასული იყო. მისი მხარდაჭერა არასდროს უგრძვნია... რომ თქვი, წნეხის ქვეშ მამყოფებსო. ის, უბრალოდ, ცდილობს უკეთესი მამა იყოს, თავისი შეხედულებით უკეთესი. მაგრამ ერთი რამ ფაქტია - უყვარხარ და სჯერა შენი.

*პაუზა*.

**ნიკოლა:** მე არაფერი გამომივა.

**ანა:** ამას რატომ ამბობ?

*ხანმოკლე პაუზა. ნიკოლას ვერ გადაუწყვეტია, ბოლომდე გადაუშალოს თუ არა დედას გული.*

**ნიკოლა:** მე...

**ანა:** რატომ არ გამოგივა არაფერი?

**ნიკოლა:** ვერ ვგრძნობ თავს კარგად, დედა.

*ანას პიერის ნათქვამი ახსენდება ნიკოლას სასიყვარულო ისტორიაზე და ნაზად უღიმის. ამით ცდილობს, ნიკოლას აგრძნობინოს, რომ მისი ესმის და თანაუგრძნობს.*

**ანა:** მამაშენმა მითხრა, რომ შეყვარებულს დასცილდი. ეს არის მიზეზი? (*ხანმოკლე პაუზა*). თუ არა?

**ნიკოლა:** არა.

**ანა:** კი, მაგრამ...

**ნიკოლა** (*საუბარს აწყვეტინებს*)**:** კი, ვიცი. ეგრე ვუთხარი. (*ანა ისე უყურებს, რომ ვერ ხვდება, რაშია საქმე*). ვერ იგებდა, ცუდად რატომ ვიყავი. ისეთი... რაციონალური ახსნა-განმარტება უნდოდა. ხო იცი, როგორიც არის... ჰოდა, ის ვუთხარი, რის მოსმენასაც ისურვებდა.

**ანა:** ანუ, გინდა თქვა, რომ...

**ნიკოლა:** არანაირი სასიყვარულო ისტორია არ ყოფილა. (*პაუზა. ანა ბოლომდე ჯერ კიდევ ვერ ხვდება*). საქმეც მაგაშია, რომ... (*ხანმოკლე პაუზა*). მე ისე არ ვიქცევი, როგორც სხვები. (*ანა კითხვის გამომხატველი მზერით უყურებს - რისი თქმა უნდა?*). ხანდახან მგონია, რომ ნორმალური ადამიანივით ცხოვრების უნარი არ მაქვს. არ გამომდის. თუმცა ვცდილობ, ყოველდღიურად ვცდილობ, მთელი ჩემი არსებით, მაგრამ არაფერი გამომდის. გამუდმებით ვიტანჯები. ჰოდა, დავიღალე. ამ ტანჯვით დავიღალე.

**ანა:** ნიკოლა...

**ნიკოლა:** მინდა, რომ ამას ბოლო მოეღოს, დედა.

*ანას ეტყობა, რომ შეძრულია. ის გულში იკრავს ნიკოლას.*

**ანა:** ამას ნუ ამბობ, ჩემო საყვარელო. არასდროს თქვა ასე, გესმის? მთელი ცხოვრება წინ გაქვს. იმდენი კარგი რაღაც გელოდება... ჰოდა, ამას ნუ ამბობ. ჩემო პატარა მზეო... გესმის? დედაშენს ასეთი რამ არასდროს უთხრა.

*ანა დედობრივი მზურნველობით ეფერება ნიკოლას. ნიკოლა თვალებს ხუჭავს. პაუზა. სიბნელე.*

**12**

*პიერის ბინა. დღის მეორე ნახევარი. სამსახურიდან დაბრუნებული პიერი პირდაპირ ნიკოლას საძინებლისკენ მიდის და კარზე აკაკუნებს.*

**პიერი:** ნიკოლა, შეგიძლია გამოხვიდე?

**ნიკოლა** (*სიჩუმე*)**:** რა ხდება?

**პიერი:** გამოდი, უნდა დაგელაპარაკო!

*პიერი მისაღები ოთახის ცენტრში გადაინაცვლებს. ეტყობა, რომ განერვიულებულია. ნიკოლა თავისი ოთახის კარში გამოჩნდება.*

**ნიკოლა:** რა არის?

**პიერი:** დაჯექი.

**ნიკოლა:** რა ხდება?

**პიერი:** გითხარი, დაჯექი-მეთქი! უნდა დავილაპარაკოთ. (*ნიკოლა ჯდება*). ვეცდები, მშვიდად გელაპარაკო, თუმცა დარწმუნებული არ ვარ, რომ გამომივა, იმიტომ, რომ ძალიან გაბრაზებული ვარ. (*პაუზა*). რა დღეში ხარ? (*ნიკოლა ვერ ხვდება, რაზე ეუბნება*). რა თქმა უნდა, არ იცი, რაზე გელაპარაკები.

**ნიკოლა:** არა.

**პიერი:** სკოლას ვგულისხმობ... რა ხდება?

**ნიკოლა:** განსაკუთრებული არაფერი. რა იყო?

**პიერი:** განსაკუთრებული არაფერი?

**ნიკოლა:** არა.

*პაუზა. პიერის მოქმედებაში იგრძნობა, რომ საკუთარი თავის ხელში აყვანას ცდილობს.*

**პიერი:** გუშინ შუადღით წინასაგამოცდო საცდელი ტესტირება გქონდა, ხომ ასეა?

**ნიკოლა:** კი.

**პიერი:** ეს შენ თვითონ მითხარი... და როგორ ჩაიარა?

**ნიკოლა:** ეგეც უკვე გითხარი.

**პიერი:** ვიცი, მაგრამ მინდა, რომ კიდევ ერთხელ გამიმეორო.

**ნიკოლა:** შეიძლება ითქვას, ნორმალურად.

**პიერი:** მშვენიერია. (*ხანმოკლე პაუზა*). უბრალოდ, საქმე იმაშია, რომ გუშინ შუადღით სოფია საშას ასეირნებდა. ბავშვი პარკში შეიყვანა და შენ დაგინახა. სკამზე იჯექი და როგორც მიხვდა, რვეულში წერდი რაღაცას. ნებისმიერ შემთხვევაში, სკოლაში არ ყოფილხარ. (*პაუზა*). მოკლედ, საბოლოოდ გეკითხები და ამჯერად პასუხი მჭირდება... რა ხდება? (*პაუზა*). ისევ ძველებურად დაიწყე, არა?

**ნიკოლა:** არა.

**პიერი:** აბა, გუშინ სკოლაში რატომ არ იყავი?

**ნიკოლა:** ამბავი რატომ მოგიტანა?

**პიერი:** პრობლემა ამაში არ არის, ნიკოლა.

**ნიკოლა:** ზუსტადაც რომ, ამაშია.

**პიერი:** არა, ეს არ არის-მეთქი პრობლემა! პრობლემა იმაშია, ყველაფერს რომ ვაკეთებთ შენს დასახმარებლად; რომ ვცდილობთ, ყოველთვის კარგად მოგექცეთ; რომ მზად ვართ, ოთხზე ვიხოხოთ, ოღონდ შენ გაიღიმო, შენი ლამაზი თვალების ჭირიმე... და ამ დროს შენ ისე გვექცევი... უბრალოდ, დაგვცინი!

**ნიკოლა:** იმიტომ გითხრა, რომ ერთმანეთზე გადაგვკიდოს.

**პიერი:** ასე არ არის.

**ნიკოლა:** თავიდანვე უნდოდა ჩემი აქედან წასვლა.

**პიერი:** ტყუილია... და თან ჩვენ სხვა თემაზე ვლაპარაკობდით. მან რა მითხრა და რა არა, მთავარი ეს არ არის. მთავარი ის არის, რომ მატყუებ, ნიკოლა. გუშინ გაკვეთილებზე რატომ არ იყავი? (*პაუზა*). გისმენ!

**ნიკოლა:** თავს ცუდად ვგრძნობდი... ვერ შევძელი წასვლა. ისეთი სტრესი მქონდა ამ გამოცდის გამო, რომ... ვწუხვარ.

**პიერი:** წუხხარ? (*პაუზა*). შენს სკოლაში დავრეკე და იცი, რა მითხრეს? (*პაუზა*). მითხრეს, რომ იქ არასდროს ყოფილხარ. (*ნიკოლა თავს ძირს ხრის. პაუზა*). მითხრეს, რომ მხოლოდ პირველ დღეს მიხვედი, ორი თვის წინ და მას შემდეგ აღარ გამოჩენილხარ. არასდროს. ერთხელაც კი. (*პაუზა*). არაფერს იტყვი? (*პაუზა*). რომ ვფიქრობ, იმის თავხედობა გეყო, რომ ჩემთვის მოგეყოლა, როგორ კარგ ნიშნებს იღებ; რომ კლასელებმა წვეულებაზე დაგპატიჟეს; რომ... მთელი ამ დროის მანძილზე მატყუებდი! (*პაუზა*). არ ვიცი, ახლა რა უნდა ვქნა, როგორ უნდა მოვიქცე? პანსიონში გაგგზავნო? (*ნიკოლა უცნაურად ჩაიღიმებს, თითქოს ელოდა ამ სიტყვებს*). აბა, შენ რას ფიქრობ, როგორი რეაქცია უნდა მქონდეს? რას აკეთებდი ყოველდღე მთელი ეს პერიოდი? კარგი, სკოლა არ გინდა, მაგრამ იმასაც ვერ მივხვდი, რა გინდა, რა გაინტერესებს... ალბათ, დადიოდი, არა? შენ... (*პიერს სახეზე ეტყობა, რომ მდგომარეობიდან გამოვიდა*). ჩვენ შანსი მოგეცით, რომ ყველაფერი თავის ადგილზე დაგეყენებინა და შენ როგორ იქცევი? - ძველებურად უბერავ. ყველას შენს ჭკვაზე ატარებ... შენ... (*სიტყვებს ვეღარ პოულობს. პაუზა*). ამიხსენი, რა ხდება?! ეწევი რამეს? (*ამაზე ნიკოლას ეღიმება*). მაშინ, ამიხსენი! (*პაუზა*). მე უკვე აღარ ვიცი, რა გიყო. გულწრფელად გეუბნები, რომ არ ვიცი... ვცდილობდი, შენთვის მომესმინა, შენ გვერდით ვყოფილიყავი, გამემხნევებინე, თვითრწმენის დაბრუნებაში დაგხმარებოდი, მაგრამ - უშედეგოდ. აშკარაა, რომ უშედეგოდ. (*პაუზა*). როგორ ფიქრობ, ასე ცხოვრება შესაძლებელია? მარტო ის რომ ვაკეთოთ, რაც გვინდა, გამოვა ამით რამე? სკოლაში არ ვიაროთ, ჩვენი მოვალეობები არ შევასრულოთ, არ გავიზარდოთ... რას აპირებ ცხოვრებაში? თუ აპირებ საერთოდ რამეს! მითხარი, აი, რა პროფესიის არჩევას ფიქრობ? (*პაუზა. ნიკოლა არაფერს ამბობს, მაგრამ თვალს თვალში უყრის*). ნუ, რა თქმა უნდა, არ მიპასუხებ... და შეწყვიტე ჩემი ასე ყურება! რა გგონია, შემაშინებ? ჩემთან ეგეთები არ გაგივა, ახლავე გაფრთხილებ. (*პაუზა*). მოკლედ, ახლა აგიხსნი მომავალში რა როგორ იქნება - მოგწონს თუ არა, ხვალიდან სკოლაში მიდიხარ. გასაგებია?

**ნიკოლა:** არა.

**პიერი:** უკაცრავად?

**ნიკოლა** (*მშვიდად*)**:** მე გითხარი: ,,არა, სკოლაში არ წავალ“.

*პაუზა*.

**პიერი:** რა თამაშს თამაშობ, ნიკოლა? რას ეძებ? (*პაუზა*). შენს ასაკში რომ ვიყავი, დედაჩემი ცუდად იყო, მამაჩემს ვერ ვხედავდი, ფინანსური პრობლემები მქონდა... მაგრამ ვიბრძოდი. ყოველდღიურად ვიბრძოდი ცხოვრებისთვის და დამიჯერე, რომ ეს სასიამოვნო ნამდვილად არ იყო, მაგრამ ასე იყო საჭირო... შენ რა გჭირს? რა შეგემთხვა? ისეთი რა დრამატული მოვლენა მოხდა შენს ცხოვრებაში, რომ აღარ შეგიძლია, სხვებივით მოიქცე და სკოლაში იარო? მიპასუხე! (*პაუზა*). ნიკოლა, მიპასუხე!

**ნიკოლა:** ვერ ვახერხებ, არ გამომდის.

**პიერი:** ვერ ახერხებ? იმასაც კი ვერ ვხვდები, რაზე მეუბნები. რას ვერ ახერხებ? დილით ადგომას? საკუთარი თავის მობილიზებას? სწავლაზე კონცენტრირებას?

**ნიკოლა:** ცხოვრებას. (*ხანმოკლე პაუზა*). ნორმალურ ცხოვრებას ვერ ვახერხებ და ეს შენი ბრალია.

**პიერი:** უკაცრავად?

**ნიკოლა:** შენი ბრალია, ასე რომ ვარ.

**პიერი:** რაზე ლაპარაკობ? (*პაუზა*). რა არის ჩემი ბრალი? რა ჩავიდინე? მითხარი!

**ნიკოლა:** ყველაფრის სურვილს მიკარგავ.

**პიერი:** ბოდიში... (*პაუზა*). რა თქვი?

**ნიკოლა:** ყოველდღე დიდ ლექციას მიტარებ ცხოვრებაზე, მუშაობაზე, მოვალეობებზე, მაშინ, როცა შენ თვითონ ასე მიგვაგდე და უკანმოუხედავად გაიქეცი.

**პიერი:** რაა?

**ნიკოლა:** გარეგნულად თავი ისე გიჭირავს, თითქოს წესიერების განსახიერება იყო, მაგრამ სინამდვილეში ნამდვილი ნაძირალასავით იქცევი.

*პიერი სიმშვიდის შენარჩუნებას ცდილობს.*

**პიერი:** ახლავე უკან წაიღე შენი სიტყვები! ნიკოლა, გესმის?! უკან წაიღე შენი სიტყვები!

**ნიკოლა:** ნაძირალა!

*გამწარებული პიერი ნიკოლას მივარდება. საყელოში ავლებს ხელს და ლაპარაკის პარალელურად აჯანჯღარებს.*

**პიერი:** მე ვარ ნაძირალა? მე? (*ნიკოლა ცდილობს შეეწინააღმდეგოს, მაგრამ პიერს ხელში ჰყავს მომწყვდეული*). წლების განმავლობაში მარტო შენზე ვზრუნავდი! რამე გაკლდა? რამე გინდოდა და არ გქონდა? ყოველთვის ყველაფერს შენთვის არ ვაკეთებდი? მიპასუხე! (*მაგრამ ნიკოლა არ პასუხობს. ცრემლებამდე მისული და სიბრაზისგან გონებადაბინდული პიერი ხმას უწევს და სულ უფრო ძლიერად აჯანჯღარებს შვილს*). მიპასუხე, ღვთის გულისათვის! (*პიერი მეტად და მეტად სასოწარკვეთილი ფორმით აგრძელებს იმავეს და სიტუაცია თითქმის ფიზიკურ დაპირისპირებამდე მიდის*). წლების განმვალობაში... გესმის?.. შენზე ვზრუნავდი. დედაშენის გვერდით ვიყავი... აბა, ამას რატომ ამბობ, რატომ?

**ნიკოლა:** თავი დამანებე!

**პიერი:** იმიტომ, რომ სხვა ქალი შემიყვარდა? ამიტომ? ეს არის ჩემი დანაშაული? მაგრამ მაგ ამბავთან შენ რა ხელი გაქვს? მეც მაქვს უფლება, ჩემი ცხოვრება მოვიწყო. ჯანდაბა! ეს ჩემი ცხოვრებაა! გესმის? (*პიერი ყვირილამდეა მისული*). ჩემი ცხოვრება! *(ამ ჯაჯგურში ორივე ძირს ეცემა. პაუზა. ნიკოლა თითქოს გაშეშდაო. არ ელოდა, რომ მამამისს ასეთი ძალისმიერი რეაქცია ექნებოდა. პიერიც განადგურებული გამოიყურება. თანდათან მოდის გონზე. პაუზა. სიტუაციის განსამუხტად პიერი ნიკოლას მხარზე ხელის დადებას აპირებს, მაგრამ კიდევ უფრო მეტად რომ არ გაამწვავოს სიტუაცია, გადაიფიქრებს და გვერდზე შებრუნებით ზრდის დისტანციას. ნორმალურად სუნთქვა უჭირს. ცრემლებს იწმენდს და ცდილობს, დამშვიდდეს. ნიკოლა ისევ უძრავად ზის. ისეთი შეშინებული თვალებით იყურება, თითქოს 17-ის კი არა, 7 წლის ბავშვი იყოს. პიერი ნიკოლასკენ ბრუნდება*). ძალიან ვწუხვარ, ნიკოლა. არ ვიცი, რა დამემართა. (*პიერი ცდილობს, წამოდგომაში დაეხმაროს, მაგრამ ნიკოლა ხელიდან უსხლტება. თვითონვე დგება და პიერს შეშინებული სახით უყურებს. შემდეგ შემოსასვლელი კარისკენ მიდის*). ნიკოლა! (*ნიკოლა არ ბრუნდება*). ნიკოლა, ძალიან გთხოვ...

*ნიკოლა ბინიდან გასვლისას კარს გაიჯახუნებს. პაუზა. პიერს სრულიად წაშლილი სახე აქვს. სიბნელე.*

**13**

*სამედიცინო დაწესებულების მიმღები. ანერვიულებული პიერი მოსაცდელში ზის. ემჩნევა, რომ ვიღაცას ელოდება. უცებ ანა შემოდის. იგრძნობა, რომ მორბოდა.*

**პიერი:** ანა...

**ანა:** სად არის?

**პიერი:** უკვე ექიმების ხელშია, ნუ ნერვიულობ.

**ანა:** როგორ არის? გითხრეს რამე?

**პიერი:** კი, დროულად მოხდა ჩარევაო და ყველაფერი კარგად იქნებაო.

*ანა პიერს მხრებში სჭიდებს ხელს.*

**ანა:** ღმერთო ჩემო... რა მოხდა?

**პიერი:** ცოტა ხანში გამოვლენ და ყველაფერს აგვიხსნიან. დამშვიდდი.

**ანა:** დარწმუნებული ხარ, რომ ცუდი არაფერი ემუქრება?

**პიერი:** კი, დარწმუნებული ვარ.ექიმების ნათქვამს გიმეორებ.

**ანა:** ჩემი პატარა ბიჭი...

**პიერი:** მალე მორჩებიან... ყველაფერი კარგად იქნება.

**ანა:** კი მაგრამ, რა მოხდა? ეს რითი ჩაიდინა?

**პიერი:** საპარსით.

**ანა:** რამდენიმე დღის წინ მელაპარაკა. მითხრა, რომ უნდოდა... რატომ არ მოვუსმინე. უფრო სწორად, რატომ ვერ გავუგე.

**პიერი:** კარგი, გეყოფა... დაწყნარდი.

**ანა:** ჩემი ბრალია. ჩემთან მოვიდა. ჩემთან სალაპარაკოდ მოვიდა და მითხრა... მან ყველაფერი ამიხსნა.

**პიერი:** ანა, დამშვიდდი, ძალიან გთხოვ... ყველაფერი კარგად არის, გესმის?

**ანა:** არა, არაფერი არ არის კარგად! ამას როგორ ამბობ?!. და რატომ ელექტრო-საპარსი არ ჰქონდა?

*პიერი დასამშვიდებლად მხრებზე ჰხვევს ხელს.*

**პიერი:** დამშვიდდი, გთხოვ... დამშვიდდი. მაგით არაფერი შეიცვლებოდა. ძალიან გთხოვ...

*პაუზა. ანა მშვიდდება.*

**ანა:** კიდევ რამდენ ხანს უნდა ველოდოთ?

**პიერი:** არ ვიცი.

**ანა:** დიდი ხანია, აქ ხარ?

**პიერი:** ალბათ სადღაც საათნახევარი იქნება. ექიმებმა მითხრეს, რომ მალე გამოვიდოდნენ ჩვენთან დასალაპარაკებლად.

**ანა:** კი მაგრამ, ასე რატომ მოიქცა? (*ანა გრძნობს, რომ პიერი პასუხის გაცემას აჭიანურებს*). რა მოხდა?

**პიერი:** განსაკუთრებული არაფერი. მე იქ არ ვიყავი. ვმუშაობდი. სოფიამ ნახა. სასწრაფო დახმარება გამოიძახა და მათ აქ გადმოიყვანეს. მეც პირდაპირ აქ მოვედი.

**ანა:** და მან არაფერი გითხრა?

**პიერი:** არა. მარტო ის ვიცი, რომ... სოფია სადღაც წავიდა, მაგრამ მობილური ტელეფონი დარჩა და იძულებული გახდა, უკან მობრუნებულიყო და მაშინ იპოვა სააბაზანოში... ის-ის იყო... გაგვიმართლა. სასწრაფო დახმარებაც ძალიან მალე მოვიდა... ვწუხვარ. მართლა ძალიან ვწუხვარ.

*პიერი თავს ძირს ხრის.*

**ანა:** პიერ...

**პიერი:** ისე მინდოდა, დავხმარებოდი... გადამერჩინა. საბოლოოდ კი ყველაფერი პირიქით გამოვიდა... და აი, დღეს აქ ვართ... საშინელებაა. როგორ მინდოდა, რომ ყველაფერი სხვანაირად წასულიყო... უფრო მეტი რომ მომეხერხებინა...

**ანა:** ვიცი.

*ანა დასამშვიდებლად ნაზად ადებს ხელს.*

**პიერი:** ახლა როგორ უნდა მოვიქცეთ?

**ანა:** აზრზე არ ვარ. უკვე ისეთ დღეში ვარ, აზროვნების უნარი აღარ შემრჩა.

*პიერს სასოწარკვეთილი სახე აქვს.*

**პიერი:** როგორ გგონია, ეს ყველაფერი ჩემი ბრალია? (*უცებ ექიმი შემოდის. ანა სწრაფად წამოხტება. პიერიც დგება*). აჰ... ექიმო...

**ექიმი** (*ანას ესალმება*)**:** გამარჯობა, ქალბატონო. მე ექიმი რამესი ვარ. თქვენს შვილს მე ვმკურნალობ.

**ანა:** ნიკოლა სად არის?

**ექიმი:** პალატაშია. არ ინერვიულოთ, ისვენებს.

**პიერი:** როგორ არის?

**ექიმი:** შემიძლია დარწმუნებით გითხრათ, რომ მის სიცოცხლეს საფრთხე აღარ ემუქრება.

**ანა:** შეიძლება ვნახოთ?

**ექიმი:** მას ახლა სიმშვიდე სჭირდება... მანამდე კი თქვენთან მინდოდა დალაპარაკება შექმნილ ვითარებაზე. დაბრძანდით...

*პიერი ჯდება, მაგრამ ანა ისევ ფეხზე დგას*.

**ანა:** რაშია საქმე?

**ექიმი:** ჭრილობა ძალიან ღრმა არ იყო. თან, ჩარევაც მალე მოხდა და უბედურება თავიდან ავიცილეთ. ბედი ჰქონია.

**ანა:** დარწმუნებული ხართ?

**ექიმი:** დიახ, საფრთხე ჩავლილია, დამიჯერეთ.

**ანა:** მადლობა ღმერთს...

**ექიმი:** ასეა თუ ისე, გარკვეული გადაწყვეტილების მიღებაა საჭირო. (*ხანმოკლე პაუზა. ექიმი ანას ანიშნებს, დაჯდეს. ანა ემორჩილება. თავის მხრივ, ექიმიც ჯდება*). თქვენს შვილს ველაპარაკე... როცა გონზე მოვიდა და გააცნობიერა, სად იყო, ისეთი რეაქცია ჰქონდა... ასე ვთქვათ, გაღიზიანებული... რაც მსგავსი შემთხვევების დროს ჩვეულებრივი ამბავია.

**პიერი:** დაგელაპარაკათ? ხომ არ უთქვამს, ასე რატომ მოიქცა?

**ექიმი:** იცით, ასეთი შემთხვევები სხვა დროსაც გვქონია... და გამოცდილების გათვალისწინებით, ვფიქრობ, რომ ნიკოლასთვის უკეთესი იქნება, ცოტა ხანს დაკვირვების ქვეშ თუ დავტოვებთ.

**ანა:** დაკვირვების ქვეშ?

**პიერი:** იმის თქმა გინდათ, რომ...

**ექიმი:** აქ გამოსვლამდე გადავამოწმე და ზუსტად ერთი ადგილია განყოფილებაში თავისუფალი.

**ანა:** და რამდენ ხანს უნდა დარჩეს?

**ექიმი:** ამას მოგვიანებით გადავწყვეტთ. თუმცა ამ ეტაპზე ძალიან მნიშვნელოვანია, რომ ყველასგან იზოლირებული იყოს.

**პიერი:** იზოლირებული?

**ანა:** ეგ რას ნიშნავს?

**ექიმი:** ცხადია, სულ მარტო არ იქნება. ექიმების მთელი გუნდი იზრუნებს მასზე. სხვა პაციენტებთანაც ექნება ურთიერთობა. გარკვეულ აქტივობებშიც იქნება ჩართული. მოკლედ, ყურადღება არ მოაკლდება. მაგრამ ვთვლით, რომ ამ ეტაპზე ყველაზე მნიშვნელოვანია, გარესამყაროსთან კონტაქტი არ ჰქონდეს... და მით უმეტეს - ოჯახის წევრებთან.

**ანა:** ანუ, იმის თქმა გინდათ, რომ მისი ნახვის უფლება არ გვექნება?

**ექიმი:** ყოველ ჯერზე,როცა მოზარდს ვაწვენთ, ყოველთვის ეს არის ჩემი მოთხოვნა მშობლების მიმართ და ყოველთვის ამ პრობლემას ვაწყდებით... ეს დისტანცია პაციენტს აგრესიისგან და დაძაბულობისგან გათავისუფლებაში ეხმარება, რადგან ყოველგვარ უარყოფით გარე ფაქტორს გარიდებულია. ძალიან მნიშვნელოვანია, გააცნობიეროთ, რომ საქმე თქვენში არ არის და ეს შეზღუდვა არ უნდა აღიქვათ, როგორც თქვენ წინააღმდეგ მომართული ქმედება.

**ანა:** მაგრამ...

**ექიმი:** გარკვეული პერიოდის შემდეგ, კვირაში ერთხელ შევხვდებით ხოლმე ჩემს კაბინეტში ნიკოლასთან ერთად, რომ შევაფასოთ მისი მდგომარეობა, წინსვლა...

**პიერი:** როგორ გგონიათ, ეს მკურნალობა დიდხანს გაგრძელდება?

**ექიმი:** არც ისე. ჩემი მთავარი მიზანია, გააცნობიეროს თავისი საქციელი. ამ მომენტში ამას ვერ ახერხებს. პირიქით, გაცილებით ნაკლებად მნიშვნელოვნად აფასებს ამ ფაქტს, ვიდრე რეალურად არის და სწორედ ეს მაშინებს, რადგან ასეთი დამოკიდებულება იმავე ქმედების გამეორების რისკს ზრდის.

**ანა:** მისი ნახვა მინდა, ექიმო.

**ექიმი:** ასეთ შემთხვევაში, მის მდგომარეობას მხოლოდ გააუარესებთ... აჯობებს, ეს პირველი ერთი კვირაჩვენ გვანდოთ მისი მოვლა. არ ინერვიულოთ, კარგად ვერკვევით ამ სიტუაციაში. სამწუხაროდ, მსგავსი შემთხვევები საკმაოდ ხშირია. ასე რომ, ვიცით, რასაც ვაკეთებთ... (*ექთანი შემოდის და ექიმს რაღაცას ანიშნებს*).ერთი წუთით დაგტოვებთ. (*ექთანთან მიდის და კუთხეში რაღაცას ლაპარაკობენ. პიერი და ანა ჩუმად სხედან. ისინი შოკში არიან. პიერი ანას ხელს სჭიდებს. ექიმი ისევ ბრუნდება*). ბოდიშს გიხდით, უნდა წავიდე. შეგიძლიათ, ჩემს ასისტენტს მიმართოთ, მეორე სართულზე. ფსიქიატრიული განყოფილება იკითხეთ.

**პიერი** (*ხმამაღლა იმეორებს ამ სიტყვას*)**:** ფსიქიატრიული?

**ექიმი:** დიახ. ის უკვე საქმის კურსშია და პერიოდულად მოგაწვდით ხოლმე ცნობებს ნიკოლას მდგომარეობასთან დაკავშირებით. კარგი? (*პიერმა და ანამ არ იციან, რა უპასუხონ*). არ ინერვიულოთ. თქვენი შვილი ახლა ნამდვილად საიმედო ხელშია.

*ექიმი იღიმის და მიდის. პიერი და ანა გაუნძრევლად სხედან და ხმას არ იღებენ. პაუზა. სიბნელე.*

**14**

*პიერის ბინა. მისაღები ოთახი. სოფია ჩემოდანს კრავს. ის საშასთან ერთად იტალიაში გასამგზავრებლად ემზადება.*

**პიერი:** მზად ხარ?

**სოფია:** კი.

*პაუზა.*

**პიერი:** ფრენა რომელ საათზეა?

**სოფია:** ტაქსი გამოვიძახე. ხუთ წუთში აქ იქნება.

**პიერი:** ჩემოდნის ჩატანაში დაგეხმარები.

**სოფია:** არა, არა. მე თვითონ.

*პაუზა. მათ შორის დაძაბულობა იგრძნობა.*

**პიერი:** მისმინე... გუშინდელი საღამოს გამო ვწუხვარ... ძალიან ვნანობ. ცოტა დალეული მქონდა და... ზედმეტი მომივიდა. იდიოტივით მოვიქეცი. მაპატიე, გთხოვ.

**სოფია:** ვერ ვხვდები, ბოლო დროს გამუდმებით რატომ ვკამათობთ.

**პიერი:** ჩემი ბრალია. ვწუხვარ.

**სოფია:** უკვე მერამდენე კვირაა, მხოლოდ მასზე ვლაპარაკობთ. ისეთი შეგრძნება მაქვს, რომ ჩვენი ცხოვრება მის გარშემო ტრიალებს.

**პიერი:** მესმის... (*პაუზა*). მაგრამ გულს მიღრღნის იმის ცოდნა, რომ ჩემზე გაბრაზებული მიდიხარ.

**სოფია:** შეწყვიტე, ძალიან გთხოვ.

**პიერი:** რა შევწყვიტო?

**სოფია:** იმის გამეორება, რომ გაბრაზებული ვარ. პრობლემა ეს არ არის. (*პაუზა*). ჩვენთან ერთად რატომ არ მოდიხარ? როგორც თავიდან გვქონდა დაგეგმილი...

**პიერი:** არ შემიძლია, სოფია...

**სოფია:** როგორ არა, შეგიძლია! ექიმმა გითხრა, რომ ამ კვირაში ვერ ნახავ და აქ იქნები თუ სხვაგან, ამით რა შეიცვლება?

**პიერი:** არ შემიძლია ზღვის სანაპიროზე მშვიდად სეირნობა, როცა ვიცი, ის აქ რა დღეშია. ბოდიში, მაგრამ მართლა არ შემიძლია.

**სოფია:** რამდენიმე დღით მაინც წამოსულიყავი. დასვენება შენც გჭირდება. ვერ ხედავ, უკვე ზღვარზე ხარ?! ჯერ კიდევ შეიძლება...

**პიერი:** არ შემიძლია. ვწუხვარ. არ შემიძლია გავემგზავრო მაშინ, როცა... ეს ჩემს ძალებს აღემატება.

*პაუზა.*

**სოფია:** როდის გამოდის?

**პიერი:** მომავალ ორშაბათს, სავარაუდოდ.

**სოფია:** და მერე რა იქნება? (*ხანმოკლე პაუზა*). რატომ ხარ წინააღმდეგი, დედამისთან რომ დაბრუნდეს? იმის თქმა მინდოდა, თუკი ეს თავისი სურვილი იყო...

**პიერი:** არ მითქვამს, რომ წინააღმდეგი ვარ. უბრალოდ... ეს პრობლემას ვერ მოაგვარებს. თანაც, არ ვიცი... იმ ყველაფრის შემდეგ, რაც ჩვენ შორის მოხდა... ჩვენი კამათის შემდეგ... ეს მარცხის ტოლფასი იქნებოდა...

**სოფია:** მისთვის თუ *შენთვის*?

*პაუზა.*

**პიერი:** ყველაზე უცნაური ის არის, რომ ჯერ კიდევ ვერ გამირკვევია, რას ვგრძნობ. შენც ხომ მამჩნევ. ხან საშინლად ვბრაზდები, ერთი წუთის შემდეგ დანაშაულის გრძნობა მიპყრობს. ხან მასზე ვბრაზობ, ხან ჩემს თავზე...

**სოფია:** ეს ნორმალურია.

**პიერი:** იმედი მაქვს, საშასთვის უკეთესი მამა ვიქნები.

**სოფია:** შენ ძალიან კარგი მამა ხარ, პიერ და გეყოფა ამაზე ნერვიულობა!

**პიერი:** მე ასე დარწმუნებული აღარ ვარ... ყველაზე მეტად კი ის მტანჯავს, რომ იმ როლის შესრულება მიწევს, რაც მთელი არსებით მეზიზღება. (*სოფია კითხვის გამომხატველი მზერით შეხედავს*). ამ ბოლო პერიოდში ისეთი ფრაზებით ვლაპარაკობ, მე თვითონ მიკვირს. ერთი-ერთში ვიმეორებ მამაჩემს, ჩემს ახალგაზრდობაში როგორც მელაპარაკებოდა და რის გამოც გულწრფელად შემჯავრდა. ახლა ჩემი ჯერია. როგორც ჩანს, მეც მასავით დავამთავრებ.

**სოფია:** მაინც, რა ფრაზებია ასეთი?

**პიერი:** მაგალითად,,,რის გაკეთებას აპირებ ცხოვრებაში?“ ან ,,მე, შენს ასაკში ასე და ასე ვიქცეოდი“... ან კიდევ, ,,ახლა შენ რა გიყოთ, რას იმსახურებ?“. ჩემს თავს მე თვითონ ვეღარ ვუძლებ. იმედი გამიცრუვდა... და მასაც გავუცრუე იმედი... მაგრამ უფრო ჩემს თავს, გულწრფელად ვაღიარებ.

*პაუზა*.

**სოფია:** ჩვენი წასვლის დროა.

**პიერი:** მანამდე უნდა მითხრა, რომ გუშინდელ საქციელს მპატიობ. ასე ვერ გაგიშვებ.

**სოფია:** მე მხოლოდ იმას ვისურვებდი, რომ ასე აღარ ვჩხუბობდეთ...

**მეც:** ეგ მეც მინდა.

**სოფია:** ეს ბოლო კვირები მართლა ისეთი გვქონდა...

**პიერი:** ვიცი.

**სოფია:** არა, შენ არ იცი. შენ აქ არ იყავი. მთელი დღე მუშაობდი. ეს მე ვიყავი აქ, სრულიად მარტო და...

**პიერი:** რატომ სრულიად მარტო?!

**სოფია:** როგორ არა, მარტო ვიყავი! და დავიღალე... აქეთ კიდევ საშა. ისე, ესეც შენი ვაჟია და მასაც სჭირდები!

**პიერი:** სოფია, ძალიან გთხოვ... თავიდან ნუ დავიწყებთ.

*ხანმოკლე პაუზა.*

**სოფია** (*უფრო რბილი ტონით*)**:** კარგი. რომ ჩავალთ, დაგირეკავ.

**პიერი:** კარგი. (*პიერი საბავშვო ეტლიდან შვილს ამოიყვანს და ძლიერად იხუტებს).* მოდი, ჩემო პატარა კაცო... აბა, თვალი ჩამიკარი... ერთი კვირა ვეღარ გნახავ. მომენატრები. დედაშენს კარგად მიხედე, გაიგე? შენი ნათლიაც იქ იქნება... და იცი, რას ნახავ? ზღვას. ნახავ, როგორი დიიდი და ლამაზია. მაპატიე, რომ მაგ დროს შენთან ერთად ვერ ვიქნები, მაგრამ სხვა გზა არ მაქვს, პარიზში უნდა დავრჩე, ხომ გესმის?! მერე მომიყევი, როგორი იყო, კარგი? მომიყვები, ჩემო პატარა კაცუნია?

*პიერი კიდევ უფრო ძლიერად იკრავს ბავშვს გულში და დიდხანს რჩება ამ მდგომარეობაში. სოფია მათ სევდიანი სინაზით შესცქერის. სიბნელე.*

**15**

*რამდენიმე დღის შემდეგ. საავადმყოფოში. ანა და პიერი ფეხზე დგანან. ექთანიც მათ წინ დგას.*

**ექთანი:** დაბრძანდით, გთხოვთ.

**ანა:** როგორ არის?

**ექთანი:** ექიმი რამესი ორ წუთში აქ იქნება. მე წავალ, ნიკოლას მოვიყვან. აქვეა, გვერდით. გასაუბრებამდე თქვენთან უნდოდა დალაპარაკება.

**პიერი:** ძალიან კარგი.

**ექთანი:** ახლავე დავბრუნდები და ექიმსაც გავაფრთხილებ, რომ მოხვედით.

*ექთანი გადის. პიერი და ანა სხდებიან.*

**პიერი:** ისე,ეს ექთანი დიდად ჭკვიანი ვინმე არ ჩანს.

**ანა:** ამას რატომ ამბობ?

**პიერი:** რა ვიცი, ინტუიცია მკარნახობს. შენ ასე არ ფიქრობ?

**ანა:** არ ვიცი.

**პიერი:** საერთოდ არ ვენდობი ამათ.

*კარი იღება და შემოდის ნიკოლა. მას სპეციალური ფორმა აცვია. ჯერ დედას შემოეხვევა ყელზე, შემდეგ - მამას.*

**ნიკოლა:** დედა!

**ანა:** ჩემო ძვირფასო!

**ნიკოლა:** ისე მენატრებოდით...

**ანა:** ჩვენც. როგორ ხარ?

**ნიკოლა:** ასე მგონია, თვეებია, არ მინახავხართ.

**პიერი:** ახლა უკვე აქ ვართ. ჩვენ აქ ვართ...

**ექთანი:** ნიკოლა, როგორც მთხოვე, 5 წუთით დაგტოვებთ, ერთმანეთი რომ ნახოთ. ამ დროში მე ექიმს მოვძებნი, კარგი?

**ნიკოლა:** კარგი.

**ექთანი:** ახლავე დავბრუნდები.

*ექთანი გადის.*

**პიერი:** როგორ ხარ?

**ნიკოლა:** საშინელებაა აქ ყოფნა, გეფიცებით. აქედან უნდა წამიყვანოთ...

**პიერი:** დამშვიდდი.

**ნიკოლა:** აუცილებლად უნდა წამიყვანოთ აქედან. მპირდებით?

**ანა:** ჩვენ გვითხრეს, ყველაფერი კარგად მიდისო...

**ნიკოლა:** კარგად კი არა, ნამდვილი ჯოჯოხეთია, დედა. ეს ჩემს ცხოვრებაში ყველაზე საშინელი კვირა იყო. გარშემო მარტო ავადმყოფები არიან - ანორექსიით დაავადებულები, ფსიქოპატები... რა ვიცი, კიდევ ვინ... ყველა გიჟია. გამუდმებით სარკეში ელაპარაკებიან საკუთარ თავს. ასეთი ადგილისთვის მე ზედმეტად სუსტი ვარ. ყოველღამე მეშინოდა... კარი გასაღებით არ იკეტება. ერთი ტიპია, გამუდმებით ჩემი ოთახის წინ დგას და სულ მგონია, რომ როგორც კი ჩამეძინება, მაშინვე შემოვა... კიდევ ერთია, მთელი ღამე ტირის. მთელი ღამე, დედა. ერთი წუთითაც კი არ ჩუმდება, გეფიცებით. აქედან უნდა წავიდე. აქ არ უნდა დამტოვოთ. მართლა ჯოჯოხეთია. თქვენ ჯოჯოხეთში ვერ დამტოვებთ.

**პიერი:** ნუ ნერვიულობ. აქ ზუსტად იმიტომ ვართ, რომ ექიმს დაველაპარაკოთ.

**ნიკოლა:** ეგ ექიმი ნამდვილი კრეტინია, ვერაფერს ხვდება. მთელი დღე წამლებით მჭყეპს, მაგრამ ჩემს თავში რა ხდება, აზრზე არ არის. ვიცი, როგორც აგიხსნათ... ფიქრობს, რომ ცუდად ვარ და რომ აქ კიდევ არაერთი კვირა უნდა გავატარო... მაგრამ უკვე გითხარით, რომ აქ გაჩერება აღარ შემიძლია. მართლა გავგიჟდები... კარგად მიცნობთ... იცით, როგორიც ვარ... სიტყვებს ტყუილად არ ვისვრი... აქ გაცილებით ცუდად ვარ, ვიდრე სახლში... ეს ხალხი ძალიან მთრგუნავს. ერთადერთი, რაზეც ვოცნებობ, ის არის, რომ ნორმალურ ცხოვრებას დავუბრუნდე და თქვენ გხედავდეთ, თქვენთან ერთად ვიყო. მჭირდებით. აუცილებლად უნდა დამაბრუნოთ სახლში. დედა, მამა, ძალიან გთხოვთ. გემუდარებით.

*ნიკოლას ემოციურმა მდგომარეობამ პიერი ააღელვა.*

**პიერი:** დამშვიდდი. რამეს მოვიფიქრებთ. ახლავე დაველაპარაკებით ექიმს.

**ნიკოლა:** ის ვერაფერს ხვდება. ვერ წარმოიდგენ, რა დონის კრეტინია.

**პიერი:** შეიძლება, მაგრამ ჩვენ მის კლინიკაში ვართ და ამ ყველაფერზე მას უნდა დაველაპარაკოთ, ხომ გესმის?

**ნიკოლა:** წინასწარ ვიცი, რასაც გეტყვით...

**ანა:** ნუ ნერვიულობ, ნიკოლა. ჩვენ აქ ვართ. შენთან ვართ.

*ნიკოლა იღიმის.*

**ნიკოლა:** ისე მიხარია თქვენი ნახვა. ვერ წარმოიდგენთ, როგორ მენატრებოდით...

**ანა:** ჩვენც ძალიან გვენატრებოდი.

*ექიმი კარზე აკაკუნებს და შემოდის. ექთანიც უკან მოჰყვება.*

**ექიმი:** მოგესალმებით.

**ანა:** გამარჯობა, ექიმო.

*ექიმი ხელს ართმევს ორივეს.*

**ექიმი:** ესეც ასე... გთხოვთ, დაბრძანდეთ. ნიკოლა, შენ შეგიძლია აქ დაჯდე. ჩვენს საუბარს ვინსენტიც დაესწრება, ექთანი. (*პაუზა. ექიმი ჯდება. ნიკოლა ფრჩხილების კვნეტას იწყებს. ამ სცენას თან მუსიკა ახლავს - ეს შეიძლება იყოს ალბინონის ადაჯიო სოლ მინორში სიმებიანი საკრავებისა და ორღანისთვის - რომელიც ეპიზოდის ბოლომდე გრძელდება და რაც უფრო მძაფრი ხდება მოქმედება, მუსიკა მით უფრო ხმამაღლა ჟღერს და კულმინაციას სცენის დასასრულს, პერსონაჟების რეპლიკების გადაფარვისას აღწევს*). ასე. დარწმუნებული ვარ, რომ ნიკოლამ აქედან წაყვანა გთხოვათ.

**პიერი:** დიახ.

**ექიმი:** ამაზე მეც მელაპარაკა. როგორც მივხვდი, განმარტოების ეს ერთ კვირა მისთვის საკმაოდ სტრესული აღმოჩნდა.

**პიერი:** ასე გამოდის.

**ექიმი:** პირველი კვირისთვის ეს ჩვეულებრივი ამბავია.

**ნიკოლა:** აქ დარჩენა არ მინდა.

**ექიმი:** ადამიანურად მესმის, რომ სახლში ყოფნა გირჩევნია. მაგრამ ექიმის პოზიციიდან ამის უფლებას ვერ მოგცემ.

**ნიკოლა** (*მშობლებს*)**:** ხომ ხედავთ?!

**პიერი:** რატომ?

**ექიმი:** ნიკოლა მწვავე დეპრესიულ პერიოდს გადის. მას ხშირად აწუხებს სუიციდური აკვიატებები (*ნიკოლას*). ჩვენი შეხვედრების დროს რამდენჯერმე მელაპარაკე ამაზე, გახსოვს? (*ნიკოლა არ პასუხობს*). ვფიქრობ, რომ კლინიკის გარეთ ის პოტენციური საფრთხის ქვეშ იქნება.

**ნიკოლა:** ტყუილია. უკეთ ვარ. ერთადერთი, რაც მჭირდება, შინ დაბრუნებაა. მსგავსი რამ აღარ განმეორდება. გპირდებით.

**ექიმი:** ნიკოლა... ჯერ კიდევ ორი დღის წინ გკითხე, აქედან წასვლის შემთხვევაში რას გააკეთებდი. გახსოვს, რა მიპასუხე?

**ნიკოლა:** ეს პროვოკაცია იყო.

**ექიმი:** მე ასე არ ვფიქრობ.

**ნიკოლა** (მ*ამამისს*): ხომ ხედავ?! ხომ ძალიან კარგად ესმის, რასაც ვგრძნობ...

**პიერი:** დამშვიდდი, ნიკოლა.

**ნიკოლა:** მე მშვიდად ვარ. ეს გამოქლიავებული ვერ ვხვდება ვერაფერს.

**ანა:** ნიკოლა, ძალიან გთხოვ.

*ხანმოკლე პაუზა.*

**პიერი:** რას გვთავაზობთ?

**ექიმი:** იმის მიუხედავად, მოეწოენება ნიკოლას ეს თუ არა, მე აუცილებლად მიმაჩნია მისი აქ დატოვება კიდევ გარკვეული პერიოდი. სუიციდური აკვიატებების იდენტიფიცირება საკმაოდ რთულია, ზოგჯერ პროფესიონალებისთვისაც კი. ამიტომ, მისი უყურადღებოდ დატოვება არაფრით არ შეიძლება. დიდი ალბათობაა, ამან მძიმე შედეგები გამოიწვიოს, რადგან ასეთ სიტუაციებში რეციდივის შემთხვევა საკმაოდ ხშირია. ნიკოლასაც ახასიათებს რეალობიდან პერიოდულად მოწყვეტა, რაც აღგზნებული შფოთვების პროვოცირების მიზეზი ხდება. ამ ყველაფერს მიხედვა სჭირდება. როცა მდგომარეობა დასტაბილურდება და შესაბამის მკურნალობის მეთოდს შევარჩევთ, მაშინ უკვე შეგვეძლება, აქედან გაწერაზე ვილაპარაკოთ.

**პიერი:** და მაგ ყველაფერს რა დრო დასჭირდება?

**ექიმი:** რთული სათქმელია. რამდენიმე კვირა ყველა ვარიანტში...

**ნიკოლა** (*დედამისს*)**:** დედა...

**ექიმი:** აქ შენ დაცული ხარ, ნიკოლა. ჩვენ ვზრუნავთ შენზე. ექიმების, ექთნების და პედაგოგების მთელი ჯგუფია მობილიზებული. ყოველდღიურად გარკვეული აქტივობებია გაწერილი და...

**ნიკოლა:** და ამ თიხის ძერწვის კურსებით აპირებთ ჩემს მკურნალობას?

**ექიმი:** კი, ესეც თერაპიის ნაწილია.

**ნიკოლა:** სრული უაზრობაა!

*ნიკოლა დგება.*

**პიერი:** ნიკოლა! დამშვიდდი, თუ შეიძლება. (*პაუზა. ნიკოლა ისევ ჯდება*). ხომ გესმის ექიმი რასაც ამბობს? ეს შენი კარგად ყოფნისთვის...

**ნიკოლა** (*სიტყვას აწყვეტინებს*)**:** ჩემი კარგად ყოფნისთვის? როგორ გინდათ, უკეთ ვიყო, როცა გარშემო სულ ჩემზე უარეს დღეში მყოფი ხალხი მახვევია?! იცით, მე ბევრი ვიფიქრე... მთელი ეს მარტოობის საათები, როცა არაფერს ვაკეთებდი... ბევრი ვიფიქრე იმაზე, რაც მოხდა... ჩემს ცხოვრებაზე... და ისეთი აღარ ვარ, როგორიც ადრე ვიყავი... დამიჯერეთ... წამიერად გავიზარდე. ბევრი რაღაც გავაცნობიერე... რასაც აღარ გავაკეთებ... (*პიერი ექიმს იმის იმედით შეხედავს, რომ ნიკოლას ეს ,,სიტყვით გამოსვლა“ მას აზრს შეაცვლევინებს*). მივხვდი, რომ მსგავს ადგილებში ცხოვრების დასრულება არ მინდა. ამ ამბავმა თითქოს ელექტროშოკივით იმოქმედა ჩემზე და ახლა ვგრძნობ, რომ შემიძლია ნორმალურ ცხოვრებას დავუბრუნდე, სკოლაში ვიარო... მე ამას ვგრძნობ. უნდა მენდოთ. როგორც იტყვიან ხოლმე, გვირაბის ბოლოს, როგორც იქნა, სინათლე დავინახე... მაგრამ აუცილებელია, რომ აქედან გამიყვანოთ. თუ არა და, უარესი მომივა. სერიოზულად გეუბნებით. ამას ვეღარ გავუძლებ... მამა, გთხოვ, არ მიმატოვო... შენ ხომ გესმის ჩემი... შენ ყოველთვის მიგებდი... ესენი საერთოდ ვერაფერს ხვდებიან... (*ვედრებით*). მამა... გემუდარები...

**პიერი** (*ექიმს*)**:** წაყვანის შემთხვევაში რა პროცედურების გავლა იქნება საჭირო?

**ექიმი:** ნიკოლა არასრულწლოვანია, მასზე პასუხისმგებელი თქვენ ხართ. ასე რომ, გადაწყვეტილების მიღება თქვენზეა. სხვათა შორის, შეგიძლიათ, დღესვე წაიყვანოთ, თუკი ასე ისურვებთ. მაგრამ ამ შემთხვევაში სპეციალურ საბუთს უნდა მოაწეროთ ხელი...

**ანა:** და რა საბუთია?

**ექიმი:** კლინიკიდან საკუთარი ნებით გაწერის წერილობითი დასტური, სადაც დაზუსტებული იქნება, რომ ეს თქვენი პირადი გადაწყვეტილებაა სამედიცინო პერსონალის საპირისპირო აზრის მიუხედავად და რომ მომავალში რამე გართულების შემთხვევაში პასუხისმგებლობა მთლიანად თქვენ გეკისრებათ და არა - კლინიკას.

**ნიკოლა:** მაგრამ არაფერი მოხდება...

*პაუზა.*

**ექიმი:** ვიცი, რომ ამ გადაწყვეტილების მიღება რთულია. მით უმეტეს, თქვენი ვაჟის თანდასწრებით... მაგრამ კარგად უნდა გაიაზროთ, რასაც ახლა გეტყვით. ამ ყველაფერს მოვალეობის მოხდის მიზნით არ გეუბნებით. თქვენი შვილი ჯერ მდგომარეობიდან არ გამოსულა. შეგიძლიათ, ამ საბუთზე ხელი მოაწეროთ და ერთ საათში უკვე შინ გეყოლებათ. თუმცა უფლება მომეცით, როგორც ექიმმა, გითხრათ, რომ ამ შემთხვევაში მის სიცოცხლეს რეალურ საფრთხეს შეუქმნით. ისეთი რისკის ქვეშ იქნება, საკუთარი ვაჟისთვის რომ არ ვისურვებდი...

*ნიკოლა ღელავს, რადგან ამჩნევს, რომ პიერი ექიმის მხარეს გადადის.*

**ნიკოლა:** კარგი რა, რა რისკი?!

**ექიმი:** ნიკოლას მკურნალობა და დაკვირვების ქვეშ ყოფნა სჭირდება. ეს მშობლების გასაკეთებელი არ არის. ეს ფსიქიატრის საქმეა.

**ნიკოლა:** მამა... არ ვარ ცუდად...

**ექიმი:** სწორი გადაწყვეტილების მიღების შემთხვევაში, ნიკოლა აქედან სრულიად ჯანმრთელი გავა და შეძლებს, ნორმალურ ცხოვრებას დაუბრუნდეს. მაგრამ მთავარია, არ შევცდეთ და ამ გადამწყვეტ მომენტში სწორი არჩევანი გაკეთდეს.

**ნიკოლა:** დედა, ცუდად არ ვარ.... სახლში დაბრუნება მინდა...

**ანა:** ვიცი, ჩემო საყვარელო... მე... (*პიერისკენ ბრუნდება, თითქოს მისგან ელოდება გადაწყვეტილების მიღებას*). პიერ? რა უნდა... მე არ ვიცი... მე... თქვი რამე!

**ნიკოლა:** არ მიმატოვო, მამა... გეხვეწები... მჭირდებით...

**ექიმი** (*ნიკოლასთვის ხელის შეშლის მცდელობით*)**:** ასე.

**ნიკოლა:** გეფიცებით, რომ ყველაფერი გავიაზრე... მეორე შანსი უნდა მომცეთ... ეს ჩემთვის ჭკუის სასწავლებელი იყო... და მთელი ჩემი არსებით ვნანობ... ასე იმიტომ მოვიქეცი, რომ გაგეგოთ, როგორ ვიტანჯებოდი... მაგრამ ეს აღარ განმეორდება... გეფიცებით...

**ექიმი:** ნიკოლა, ვფიქრობ, მშობლებმა შენი არგუმენტები უკვე მოისმინეს.

**ნიკოლა:** ძალიან გთხოვთ...

**ექიმი** (*მშობლებს*)**:** ახლა ჯერი თქვენზეა. გადაწყვეტილება უნდა მიიღოთ.

**პიერი:** ახლავე?

**ექიმი:** დიახ. მნიშვნელოვანია, ნიკოლა მიხვდეს, რომ თქვენ სამედიცინო პერსონალის გვერდით დგახართ.

**ნიკოლა:** მამა...

*პიერი ისევ ჩუმად არის. მისაღები გადაწყვეტილების სიმძიმით სრულიად დათრგუნულია.*

**ექიმი:** საკუთარი თავის დადანაშაულება საჭირო არ არის, ბატონო. ამას შვილის სიყვარულთან კავშირი არ აქვს. საქმე მის გადარჩენას ეხება. მოცემულ შემთხვევაში, სიყვარული წამალი არ არის. სიყვარული ვერ განკურნავს.

**ნიკოლა:** მამა...

**ექიმი:** ნიკოლა, სადილის დროა. ვინსენტს ვთხოვ, სასადილოში წაგიყვანოს. (*ექთანი დგება*). მაგრამ მანამდე, ვფიქრობ, მნიშვნელოვანია, რომ მშობლებმა შენი თანდასწრებით დააფიქსირონ საკუთარი გადაწყვეტილება. ეს მკურნალობის გაგრძელებაში დაგეხმარება.

**ნიკოლა:** სახლში დაბრუნება მინდა... მამა...

*ხანმოკლე პაუზა.*

**პიერი:** ძალიან ვწუხვარ, ნიკოლა.

*ბრაზით და ამბოხის სურვილით ანთებული ნიკოლა უცებ წამოხტება. ამ მომენტიდან მუსიკის სიმძლავრე თანდათან პიკს აღწევს.*

**ნიკოლა:** არა! მამა! ასე ვერ მომექცევი! შენ მაინც არა, მამა! შენ არა...

*ექიმი დგება. ექთანი მის დამორჩილებას ცდილობს. შესაძლებელია, რომ რეპლიკები ერთმანეთში ირეოდეს.*

**ექიმი:** ნიკოლა! დაწყნარდი!

**ექთანი:** მშვიდად, ნიკოლა... მშვიდად!

*ნიკოლა ძლიერი ხელისკვრით იცილებს ექთანს.*

**ნიკოლა:** რას მიპირებთ?

**ექიმი:** ვინსენტი სასადილოში გამოგყვება.

*ექთანი ნიკოლას წაყვანას ცდილობს, მაგრამ ის ეწინააღმდეგება.*

**ნიკოლა:** თავი დამანებეთ! ხელი არ მახლოთ! რას მიპირებთ?

**ანა:** პიერ, რამე გააკეთე...

**პიერი:** მოიცადეთ...

**ნიკოლა:** მამა, დამეხმარე!

**ექთანი:** დაწყნარდი.

**პიერი:** ნიკოლა...

**ექთანი:** მშვიდად...

**ექიმი:** დაწყნარდი...

**ნიკოლა:** დამეხმარეთ!

**ანა:** პიერ...

**პიერი:** ასე ატკენთ!

**ექიმი** (*პიერისთვის საუბრის შეწყვეტინების სურვილით*)**:** გთხოვთ, ბატონო!

**ექთანი:** შენს თავს რამეს აუტეხავ!

**ნიკოლა:** მამა! დედა!

**ექთანი:** გამომყევი... გეყოფა, გთხოვ... წამოდი...

**ექიმი:** ნიკოლა...

**ნიკოლა:** მამა...

*ანა ტირილს იწყებს.*

**ექიმი:** აბა, ნიკოლა... მშობლებს დაემშვიდობე...

**ნიკოლა:** მამა...

**ექთანი:** დამშვიდდი! (*ექთანი ძალით მიათრევს ნიკოლას და ოთახიდან გაჰყავს. ანა ტირის. ტანჯვისგან თავზარდაცემული პიერი გაშეშებული დგას*). წამოდი!

**ნიკოლა** (*ყვირილით*)**:** მამა... მამა! მამაა!

*რეპლიკები და მუსიკა სინქრონში წყდება. პაუზა. სიბნელე.*

**16**

*პიერის ბინა. პიერი და ანა მისაღებ ოთახში სხედან. სამზარეულოდან პერიოდულად ისეთი ხმა გამოდის, იგრძნობა, რომ იქ ვიღაც ფუსფუსებს.*

**ანა:** როგორ ხარ?

**პიერი:** ისეთი შეგრძნება მაქვს, თითქოსმძიმე ტვირთი მოვიხსენი მხრებიდან. შენ არა?

**ანა:** არ ვიცი. იმედი მაქვს, სწორი გადაწყვეტილება მივიღეთ.

**პიერი:** მე ამაში დარწმუნებული ვარ.

**ანა** (*ღელავს*)**:** ასე ექიმიც დარწმუნებული იყო თავის სიტყვებში.

**პიერი:** იმ ექიმმა ბევრი სისულელე იბოდიალა. თან, საკმაოდ უსიამოვნო მანერით. შენ ასე არ ფიქრობ? გულწრფელად გჯერა, რომ ნიკოლა ავადმყოფია?

**ანა:** არა, ეგ არ მითქვამს.

**პიერი:** მე მირჩევნია, ნიკოლას სიტყვებს ვენდო. შენ არა? ხომ თქვა, რომ ეს მისთვის ჭკუის სასწავლებელი იყო და რომ მსგავს რამეს აღარ გაიმეორებს?! უნდა ვენდოთ. მე, მაგალითად, მჯერა მისი, როცა გვეუბნება, რომ ბევრი რამ გაიაზრა ამ ერთ კვირაში და რომ ისეთი აღარ არის, როგორიც ადრე იყო...

**ანა:** კი.

**პიერი:** მე მართლა მჯერა მისი. უნდა გვჯეროდეს. ეს მნიშვნელოვანია.

**ანა:** სასადილოში რომ შევედით, მისი მზერა დააფიქსირე? როგორი თვალებით შემოგვხედა, როცა გაიგო, რომ კლინიკიდან გაწერის საბუთს ხელი მოვაწერეთ. ისეთი შეგრძნება მქონდა, თითქოს ათი წლის წინანდელ ნიკოლას ვუყურებდი.

**პიერი:** კი. ისეთი ბედნიერი იყო... და მეც, სხვათა შორის. იქ ვერ დავტოვებდი. საკუთარ შვილს ჯოჯოხეთისთვის ვერ გაწირავ... და დარწმუნებული ვარ, ეს შემთხვევა ნორმალური ცხოვრების დაბრუნებაში დაგვეხმარება. ყველას, ამაში დარწმუნებული ვარ. ისე, უბრალოდ არაფერი ხდება...

**ანა** (*სამზარეულოსკენ იხედება*)**:** რას აკეთებს?

**პიერი:** ჩაის ამზადებს.

**ანა:** ვიცი, მაგრამ გამუდმებით რატომ აბრახუნებს რაღაცას...

**პიერი:** ამჯერად ამით გვახვედრებს, რომ რაღაცას აკეთებს...

**ანა:** როგორ ფიქრობ, მომავალში რა უნდა ვქნათ?

**პიერი:** მისი სკოლაში დაბრუნების იდეა ახლა სრულიად უტოპიური მეჩვენება. უკვე მაისია... ჩემი აზრით, უკეთესი იქნება, ძალები მოიკრიბოს და სწავლა მომავალი წლიდან განაახლოს. ამ ყველაფრის შემდეგ ეგ არც ისე დიდ საშინელებად მეჩვენება.

**ანა:** მაგრამ მთელი დღე რაღაც ხომ უნდა აკეთოს?! როგორ ფიქრობ, მისი მარტო დატოვება შეიძლება?

**პიერი:** მაგაზე მეც ვიფიქრე და აი, რა მინდა, შემოგთავაზო... ალბათ ჯობია, საცხოვრებლად ისევ შენთან დაბრუნდეს. თუმცა დღის განმავლობაში ჩემთან მეყოლება, ოფისში. სამუშაოდ წავიყვან, როგორც სტაჟიორს. აბა, რას იტყვი?

**ანა** (*დაეჭვებით*)**:** გგონია, ეგ დააინტერესებს?

**პიერი:** ყოველ შემთხვევაში, ხალხში გაერევა. ახალ რაღაცებს ისწავლის. თან, მეც იქ ვიქნები.

**ანა:** და ამდენი საქმე რომ გაქვს, მაგას მოახერხებ?

**პიერი:** სინიორეს შემოთავაზებაზე უარს ვიტყვი.

**ანა:** მართლა?

**პიერი:** კი. სად მე და პოლიტიკა და მისი ეკონომიკური პროგრამა! ჩემს თავზე მეცინება. მირჩევნია, მთელი დრო და ენერგია იმაზე დავხარჯო, რაც ნამდვილად მნიშვნელოვანია და ჩემთვის ამ ეტაპზე ყველაზე მნიშვნელოვანი ნიკოლას გადარჩენაა. ვგრძნობ, რომ ეს ახლა შესაძლებელია. ვგრძნობ ამას და ამ შანსის ხელიდან გაშვება არ მინდა.

*ამ დროს კარი იღება და შემოდის ნიკოლა ლანგრით ხელში, რომელზეც ჩაიდანი და ფინჯნები აწყვია.*

**ნიკოლა:** ესეც ასე... ჩაი მზადაა... დედა, შენთვის ,,მადლენიც“ კი ვიპოვე.

**ანა:** როგორი ყურადღებიანი ხარ...

**ნიკოლა:** ისევ გიყვარს ეს ნამცხვარი?

**ანა:** კი, საუბედუროდ.

*ნიკოლა ცოტათი წონასწორობას კარგავს.*

**პიერი:** ფრთხილად.

**ნიკოლა:** რაც მე წამალი მაყლაპეს... თავბრუ მეხვევა ხოლმე... (*ნიკოლა ლანგარს მშობლების წინ დგამს*). ასე.

**პიერი:** გმადლობ...

*ანა ამჩნევს, რომ მხოლოდ ორი ფინჯანია.*

**ანა:** შენ არ სვამ?

**ნიკოლა:** არა, ჩემთვის ყავა მოვიმზადე, იქნებ ცოტა გამომაფხიზლოს. შაქარი გინდა?

**ანა:** არა, გმადლობ.

**ნიკოლა** (*ახლა მამამისს სთავაზობს შაქარს*)**:** მამა?

**პიერი:** არა, არც მე მინდა.

**ანა:** აბა, როგორ ხარ? თავს როგორ გრძნობ?

**ნიკოლა:** ძალიან ბედნიერი ვარ თქვენთან ერთად აქ ყოფნით.

**პიერი:** ჩვენც.

**ანა:** პიერ, რეცეპტი შენ გაქვს? მომეცი, თორემ ისე წამლებს ვერ ვიყიდი ... (*ნიკოლას*). მე კინოში ვაპირებ წასვლას, თანაც, ახლავე. ხომ არ შემომიერთდები?

**ნიკოლა:** რატომაც არა?! მაგრამ მანამდე სააბაზანოში მინდა შესვლა. იქ ისეთი სიბინძურე იყო, ვერ შევდიოდი... მთელი კვირა შხაპის მიღებაზე ვოცნებობდი... ცოტა ხანს რომ დაგტოვოთ, ხომ არაფერია?

**პიერი:** არა, პირიქით...

*ანა და პიერი იცინიან.*

**ნიკოლა:** რა იყოთ? რატომ იცინით? უსიამოვნო სუნი მაქვს, ხო?

**პიერი:** არა, არა.

**ნიკოლა:** დედა, ცუდი სუნი ამდის?

**ანა:** ნამდვილად გინდა, ამ კითხვაზე რომ გიპასუხო?

*ნიკოლა სიცილით შეხედავს მშობლებს. სახეზე ეტყობა, როგორი ბედნიერია.*

**ნიკოლა:** ისე მიხარია, ერთად რომ გხედავთ. იმის თქმა მინდოდა, იმდენი ხანია, სამივე ერთად აღარ შევკრებილვართ...

**ანა:** ასეა.

**ნიკოლა:** როგორც ძველ კარგ დროს... (*ნიკოლა იღიმის. შემდეგ დგება*). კარგი, წავედი.

**ანა:** მალე გამოდი. გელოდები.

*ნიკოლა რამდენიმე ნაბიჯს დგამს. შემდეგ ისევ მშობლებისკენ ბრუნდება.*

**ნიკოლა:** თქვენთვის იმის თქმა მინდოდა, რომ... ჩემს ბოლოდროინდელ საქციელზე მართლა ძალიან ვწუხვარ... ვიცი, რომ ამას არ იმსახურებდით... და ისიც მესმის, რომ ეს თქვენთვის მარტივი ასატანი არ იყო. მინდა, რომ ბოდიში მოგიხადოთ... და კიდევ იმის თქმა მინდა, რომ მიყვარხართ.

**პიერი:** ჩვენც გვიყვარხარ. კარგი, წადი ახლა და არ ინერვიულო, გელოდებით. (*ნიკოლა გადის. პაუზა*). აი, ხომ ხედავ...

**ანა:** კი. ისევ ისეთი გახდა, როგორიც ადრე იყო. მოსიყვარულე და ყურადღებიანი...

**პიერი:** გეუბნებოდი რა!..

*პაუზა.*

**ანა:** თუ გცალია, ჩვენთან ერთად კინოში წამოსვლაზე რას იტყვი?

**პიერი:** არ ვიცი.

**ანა:** ცოტა სხვა რამეზე რომ გადავერთოთ. თან, დარწმუნებული ვარ, ნიკოლას ძალიან ესიამოვნება...

**პიერი:** სამუშაო კი მაქვს, მაგრამ, რა ვიცი... რის ნახვას აპირებთ?

**ანა:** არ ვიცი, აფიშას უნდა გადავხედო. შენ გინახავს რამე ამ ბოლო დროს?

**პიერი:** არა, მაგის დრო არ მქონდა.

**ანა:** ერთ ფილმზე მითხრეს... სახელწოდებას მოვძებნი... გახსოვს, ადრე, ხანდახან ასე, შუადღით რომ მივდიოდით ხოლმე კინოში? ყველას ვარწმუნებდით, რომ მნიშვნელოვანი შეხვედრა გვქონდა. ისეთი მნიშვნელოვანი, რომლის გადადებაც შეუძლებელი იყო და ამ დროს ჩვენ იმ პატარა კინოთეატრში ვხვდებოდით, ოდეონის ქუჩასთან, კუთხეში... გახსოვს?

**პიერი:** თავისთავად.

**ანა:** ვგიჟდებოდი ამ შეგრძნებაზე. ისეთივე განცდაა, სკოლიდან შატალოზე რომ წახვალ, არა? კინოში იყო მაშინ, როცა ყველა მუშაობს...

**პიერი:** კი.

**ანა:** ეს ისე დიდი ხნის წინ იყო. (*პიერი ანას უღიმის*). მიდი, მიდი, წამოდი დღეს ჩვენთან ერთად! წამოდი... არ გინდა?

*იგრძნობა, რომ პიერი უკვე თანახმაა. უცებ, ძლიერი ხმა ისმის. აშკარაა, რომ ეს თოფის გასროლის ხმაა. ანა გიჟივით წამოხტება. შემდეგ სააბაზანოსკენ მირბის და უჩინარდება. ეს იმდენად მცირე დროში ხდება, რომ პიერი გააზრებასაც ვერ ასწრებს. შემდეგ სივრცეში გაშტერებული მზერით და შენელებული მოძრაობით დგება და რამდენიმე წამს ერთ ადგილზეა გაშეშებული. ბოლოს ისიც თანდათან აჩქარებული ნაბიჯით სააბაზანოსკენ მირბის. გარკვეული პერიოდი სცენა ცარიელია და ირგვლივ სრული სიჩუმეა. სიბნელე.*

**17**

*ეპილოგი. სამი წლის შემდეგ. პიერი მისაღებ ოთახში ზის. სახეზე ეტყობა, რომ ფიქრებშია ჩაძირული. ამ დროს სოფია შემოდის.*

**სოფია:** ღვინო ხომ არ გიყიდია?

**პიერი:** რაა? კი, კი.

**სოფია:** მაგარია. გმადლობ.

**პიერი:** საკუჭნაოში შევიტანე.

**სოფია:** სადილიც თითქმის მზადაა. უკვე დუღს. საშას დაბანას კი მოვასწრებ...

**პიერი:** გინდა, მე დავბანო?

**სოფია:** არა, არა, მე თვითონ მივხედავ... (*სოფია კართან მიდის და ბავშვს გასძახებს*). საშა! უნდა დავიბანოთ. (*შემდეგ ისევ პიერისკენ ბრუნდება*). ყველაფერი რიგზეა? კმაყოფილი ხარ, როგორც იქნა, ვახშმის ორგანიზება რომ მოვახერხეთ?

**პიერი:** კი. შენ?

**სოფია:** არ მეტყობა?! ნახე, რა ვიპოვე.

*სოფია პიერს საყურეებს უჩვენებს.*

**პიერი:** აჰ... დიდი ხანია, აღარ გკეთებია.

**სოფია:** კი, ასეა. რა ვიცი, ვიფიქრე, ჩემს კაბას მოუხდებოდა.

*პიერი უღიმის.*

**სოფია:** მოკლედ, წავედი.

**პიერი:** დროებით, ძვირფასო.

*სოფია გადის.*

**სოფია** (*ხანმოკლე სიჩუმის შემდეგ*)**:** საშა, მზად ხარ?

*პაუზა. პიერი მუსიკას რთავს. უცებ კარზე კაკუნის ხმა ისმის. პიერი საათზე დაიხედავს - ნუთუ სტუმრები უკვე მოვიდნენ? შემდეგ მუსიკას თიშავს და კარს აღებს. კართან ნიკოლა დგას.*

**პიერი:** უკვე აქ ხარ?

**ნიკოლა:** ძალიან ადრე ხომ არ მოვედი?

**პიერი:** არა, არა, რას ამბობ?! შემოდი... (*ერთმანეთს გადაეხვევიან*). მარტო ხარ?

**ნიკოლა:** ისიც მოვა, მაგრამ ცოტა დააგვიანდება. დედამისთან უნდოდა შევლა, სანამ...

**პიერი:** პრობლემა არ არის. შემოდი. როგორ ხარ? მშვენივრად გამოიყურები.

**ნიკოლა:** ყველაფერი კარგად არის, გმადლობ. შენ რას შვრები?

**პიერი:** დღეს დილით დაბრუნდი?

**ნიკოლა:** კი. ისეთი შეგრძნება მაქვს, თითქოს თვეებია, ამ მიწაზე ფეხი არ დამიდგამს. უკვე თანდათან ნოსტალგია მეწყებოდა.

**პიერი:** რა ხდება ბერლინში, როგორ მიდის საქმეები?

**ნიკოლა:** უმაგრესად. ვგიჟდები ამ ქალაქზე. ყველაფერი ისეა მოწესრიგებული... ელოდისთან ერთად რომ ვაპირებ გადასვლას, იცი? უკვე გადაწყვეტილი ამბავია. დედამ არ გითხრა?

**პიერი:** მართლა?

**ნიკოლა:** მაინც ყოველ საღამოს ან მე ვარ მასთან, ან ის მოდის ჩემთან... ამიტომ, ჩავთვალეთ, რომ უფრო ჭკვიანური იქნება, ცოტა დიდი ბინა ვიქირაოთ და ერთად გადავიდეთ...

**პიერი:** გილოცავ! მშვენიერი სიახლე გქონია!

**ნიკოლა:** კი. იცი, მიხარია, რომ, როგორც იქნა, გაგაცნობ.

**პიერი:** მეც. რაც მასზე მელაპარაკე, მას შემდეგ სულ მინდოდა, მენახა.

**ნიკოლა:** ძალიან კარგი გოგოა. აი, შენ თვითონ დარწმუნდები. უბრალოდ, ვაღმერთებ... მართლა, კორპუსის კარის კოდი შეცვალეს, ხო?

**პიერი:** არა, არა მგონია.

**ნიკოლა:** აბა, მე რაც ვიცოდი, იმით ვეღარ გავაღე. ისევ ის არის, რაც ადრე იყო?

**პიერი:** კი.

**ნიკოლა:** მართლა?! ალბათ მე ამერია რაღაც. საშა რას შვრება? სახლშია?

**პიერი:** ბანაობს.

**ნიკოლა:** საჩუქარი ვუყიდეთ, მაგრამ ელოდიმ უნდა მისცეს. მისი არჩეულია.

**პიერი:** რა კარგია.

**ნიკოლა:** შენთვისაც მაქვს საჩუქარი.

**პიერი:** ჩემთვის?

**ნიკოლა:** კი. სიმართლე რომ გითხრა, მაგიტომაც მოვედი ცოტა ადრე... პრინციპში, ეს უფრო სიტყვიერი საჩუქარია. რაღაც მინდა შეგატყობინო... (*ხანმოკლე პაუზა. შემდეგ ნიკოლა იცინის*). ნეტა შენი თავი დაგანახა! ნუ ნერვიულობ. იმის თქმას არ ვაპირებ, რომ შვილი მეყოლება!

**პიერი:** ამის გაფიქრებაც კი არ მინდა.

**ნიკოლა:** არა, ეს უფრო ისეთი რაღაცაა... ისეთი, რაც პირადად მე მეხება და მინდოდა, რომ პირველს შენ გაგეგო.

**პიერი:** გისმენ. (*ხანმოკლე პაუზა. მოუთმენლობით სავსე ენთუზიაზმით*). მითხარი, ჰა!

*ნიკოლა ისევ იცინის.*

**ნიკოლა:** მოკლედ, ხომ იცი, რომ არქიტექტურის ფაკულტეტზე სწავლის გარდა კიდევ იყო რაღაც, რაც ძალიან მსიამოვნებდა - წერა... და ბოლო პერიოდში ამ საქმეს საკმაოდ ბევრ დროს ვუთმობდი... განსაკუთრებით მას შემდეგ, რაც საცხოვრებლად ბერლინში გადავედი... არ ვიცი რატომ, მაგრამ იქ ყველაფერი გაცილებით უფრო მიადვილდება. ეს დისტანცია ბევრი რამის გაანალიზებაში დამეხმარა. კიდევ ერთხელ დამაფიქრა ჩემს წარსულზე, იმ ყველაფერზე... ჰოდა, სულ მინდოდა, რაღაც კარგი გამეკეთებინა და, აი...

*ნიკოლა პიერს წიგნს უწვდის.*

**პიერი:** ეს რა არის?

**ნიკოლა:** ეს ჩემი პირველი რომანია.

**პიერი:** სერიოზულად? ეს შენ დაწერე?

**ნიკოლა:** წინასწარ ვინმესთვის რამის თქმა არ მინდოდა, სანამ ხელში არ დავიჭერდი... ვიცი, ცრურწმენაა, მაგრამ... ისე ვნერვიულობდი... ახლა კი, როცა უკვე ნამდვილად არსებობს და თანაც აქ მაქვს... პირდაპირ გამომცემლობიდან მოვდივარ, სადაც ეს საცდელი ეგზემპლარი მომცეს. მინდოდა, რომ პირველი მკითხველი შენ ყოფილიყავი...

**პიერი** (*სახელწოდებას კითხულობს*)**:** ,,*სიკვდილი მოიცდის“*... შესანიშნავია! როდის გამოდის?

**ნიკოლა:** ორ თვეში. პირველ გვერდზე თუ გადაშლი, ნახავ, რომ შენ გეძღვნება... (*პიერი ფურცელს შლის და ხედავს, რომ წიგნი მართლაც მას ეძღვნება. არაფერს ამბობს, თუმცა ცხადია, რომ ძალიან ძლიერ ემოციებშია*). პრინციპში, აქ რაც წერია, უკვე თითქმის ყველაფერი იცი... მთელი ეს მტანჯველი წლები... შენთვის... დედასთვის... ყველა რთული მომენტი... მაგრამ წინასწარ გეტყვი, რომ კარგად მთავრდება. შენთვის მოძღვნა იმიტომ მინდოდა, რომ, ზუსტად ვიცი, უშენოდ ვერ შევძლებდი...

*პიერი ისე იკრავს გულში ნიკოლას, რომ წინადადების დამთავრებას ვეღარ ახერხებს.*

**პიერი:** ისე ვამაყობ შენით... (*ნიკოლა იღიმის*). ისე ვამაყობ. ჩემი დიდი ბიჭი. როგორი ამაყი ვარ.

*პიერს თვალზე ცრემლი მოადგება.*

**ნიკოლა:** მოიცადე, ჯერ წაიკითხე... წინასწარ ეგეთი აღფრთოვანებული თუ იქნები, შეიძლება იმედი გაგიცრუვდეს.

**პიერი:** კარგად გიცნობ. დარწმუნებული ვარ, რომ შესანიშნავი იქნება.

**ნიკოლა:** შენ რა, ტირილს აპირებ?

**პიერი** (*ემოციური ხმით*)**:** არა, ბოდიში. როცა ვხედავ, როგორ იქცევი და რასაც აკეთებ, ისეთი ამაღელვებელია ეს ჩემთვის... ყველაფერი, რაც შენ... როგორიც გახდი... მაშინ რომ ეს გვცოდნოდა... თუმცა შენში ეჭვი არასდროს შემპარვია, არასდროს... და, მინდა გითხრა, რომ... მართლა ძალიან ვამაყობ შენით. მოდი აქ!

*პიერი კიდევ ერთხელ გადაეხვევა ნიკოლას. ცოტა დროის შემდეგ ნიკოლა ცდილობს, თავი გაითავისუფლოს, მაგრამ პიერი კიდევ უფრო ძლიერად ჰხვევს ხელებს, თითქოს იეჭვაო, რომ მისგან წასვლას აპირებს. შემდეგ ერთამანეთს სცილდებიან. პიერი საკუთარი ემოციის სიმძაფრით ლამის ცუდად ხდება. თითქოს განცდებმა ძალა გამოაცალა.*

**ნიკოლა:** ახლა ისღა დაგვრჩენია, იმედი ვიქონიოთ, რომ წარმატებული დებიუტი გამომივა.

**პიერი:** ბუნებრივია, ასე იქნება... რაც იმას ნიშნავს, რომ ცნობილიც გახდები!

*პიერს ძლიერი ემოციისგან მოულოდნელად სიცილი აუვარდება. მისთვის ისეთი დიდი ნუგეშია, როცა ხედავს, რომ მთელი ამ წლების შემდეგ, მისი ვაჟი, როგორც იქნა, ნიჭიერ ახალგაზრდა კაცად იქცა, რომელსაც წინ დიდი მომავალი ელის.*

**ნიკოლა:** მოკლედ, ასეთი ამბებია... ხომ არ გეწყინება, საშასთან რომ გავიდე? ისიც ისე ძალიან მომენატრა. ერთი კარგად ჩავკოცნი...

**პიერი:** ხომ იცი, როგორ გაეხარდება შენი ნახვა... ხშირად ლაპარაკობს თავის უფროს ძმაზე.

*უცნაურად ჩანს, რომ იმის მაგიერ, ნიკოლა ბინის სიღრმეში გაუჩინარდეს, ის თავისი ძველი ოთახისკენ იღებს გეზს. ამავე მომენტში სხვა კარიდან სოფია შემოდის. ის ნიკოლას ვერ ამჩნევს. ისეთი შთაბეჭდილება იქმნება, თითქოს ნიკოლა მისთვის უხილავია.*

**სოფია:** პიერ! (*პაუზა*). რას აკეთებ? (*პიერი ისევ ნიკოლაზეა კონცენტრირებული, რომელიც სადაცაა თავის ოთახში გაუჩინარდება. პაუზა.*) პიერ... შენს თავს ელაპარაკები? (*პაუზა. ნიკოლა უკანასკნელად შეხედავს პიერს და გადის*). პიერ, რა გჭირს? (*მოულოდნელად პიერი ამოიგმინებს და ახალდაბადებული ბავშვივით ძლიერ და ხმამაღალ ტირილს იწყებს. მის სხეული მთლიანად დიდი ხნის დაგროვილი ტკივილით არის გაჟღენთილი, რომელსაც თითქოს ამ მკერდიდან ამოსულ ხმას თან ამოაყოლებს. მთელი მისი შინაგანი ტანჯვა თითქოს ფიზიკურ ტკივილში გადაიზარდა. სოფია მისკენ მიიჩქარის*). რა ხდება? პიერ! პიერ, რა გჭირს?

**პიერი** (*ტირილით*)**:** არაფერი.

**სოფია:** რა დაგემართა? ნიკოლაზე ფიქრობდი? (*პიერი თავის დაქნევით პასუხობს*). კარგი, დამშვიდდი...

**პიერი:** უფრო ყურადღებიანი უნდა ვყოფილიყავი მის მიმართ, უფრო მზრუნველი... უფრო...

**სოფია:** პიერ... ჩვენ მეტი არაფრის გაკეთება არ შეგვეძლო. ჩვენ ყველაფერი ვცადეთ...

**პიერი:** არა.

**სოფია:** როგორ არა... შენს თავთან სასაყვედურო არაფერი გაქვს. ყველაფერი გააკეთე, რაც შეგეძლო. მაგაზე მეტი უკვე ადამიანის ძალებს აღემატებოდა. (*პიერი თავს იქნევს უარყოფის ნიშნად.*) გეყოფა, ძალიან გთხოვ!

*სოფია პიერს ზურგიდან ჰხვევს ხელებს და ფიზიკურად ცდილობს მის დამშვიდებას.*

**პიერი** (ისევ ცხარე *ცრემლით ტირის*)**:** ვეცადე, წარმომედგინა, როგორ შეიძლებოდა განვითარებულიყო ყველაფერი... იმდენი დადებითი თვისება ჰქონდა... ისეთი ჭკვიანი იყო... და ისეთი მგრძნობიარე... იმდენი კარგი რამის გაკეთება შეეძლო ცხოვრებაში...

**სოფია** (*ისევ მის დაწყნარებას ცდილობს*)**:** პიერ...

**პიერი** (*ისევ ისე ტირის*)**:** ყველაფერი ჩემი ბრალია... უნდა მომეხერხებინა, უფრო სხვანაირად... როგორმე უნდა... რამენაირად... არა, რატომ მოვაწერე ხელი იმ საბუთს?

**სოფია:** შენ სწორად მოიქეცი პიერ, მერწმუნე. ხომ გახსოვს, ექიმებმა რაც გითხრეს? ეს ერთგვარი დაავადებასავით იყო...

**პიერი:** არა.. მე უნდა... მე...

**სოფია:** კარგი, დამშვიდდი. ვიცი, რომ ძალიან მძიმეა, მაგრამ ცხოვრება გრძელდება. აგერ, საშაა შენ გვერდით... და მეც აქ ვარ. გესმის? და ამ საღამოს მეგობრები მოდიან ჩვენთან ვახშმად. გინდა თუ არ გინდა, ცხოვრება გრძელდება, პიერ!

**პიერი** (*კიდევ უფრო ძლიერი ტანჯვით*)**:** არა, არ გრძელდება! არ შეიძლება, რომ გრძელდებოდეს!

**სოფია:** გეყოფა, გთხოვ. დაწყნარდი! მოდი აქ. (*პიერი ტირილის შეწყვეტას ვერ ახერხებს. სოფია კიდევ უფრო ძლიერად და დედობრივი მზრუნველობით ჰხვევს ხელს. პაუზა*). დამშვიდდი, ჩემო საყვარელო, დამშვიდდი... ჩუ...კარგი... ყველაფერი კარგად იქნება, გაიგე? დაწყნარდი... არაფერი გაქვს შენს თავთან სასაყვედურო. შენ ყველაფერი გაუკეთე, რაც შეგეძლო. ეს მისი არჩევანი იყო, პიერ. ვერაფრით გამოვიდა მდგომარეობიდან და შენ მისთვის ამ ყველაფრის თავიდან აცილებას ვერ შეძლებდი. ხვდები, რას გეუბნები? ამას ვერ მოახერხებდი. აბა, დაწყნარდი, დამშვიდდი ჩემო საყვარელო და შენს პატარა ბიჭზე იფიქრე... სადაცაა 4 წლის გახდება. მასზე იფიქრე... და ყველაფერი კარგად იქნება. გესმის? ყველაფრი კარგად იქნება!

*სოფია თითქოს ბავშვს არწებსო, ისეთი მოძრაობით აწყნარებს პიერს, რომელიც თანდათან ტკივილს ერევა და მშვიდდება. პაუზა. სიბნელე.*

*დასასრული*